qundao/data-zh-poetry huggingface dataset:
孟春游玉泉山静明园
作者：弘历
朝代：清
体裁：七言律诗

行春流赏佳春处，隔岁园林初岁来。水态山光绘韶景，亭明窦暗写吟裁。绕阶草绿欺先柳，近岸桃红讶是梅。密布晓云希复雪，斯之未足惜辰开。
孟秋万寿山即景杂咏四首·其一
作者：弘历
朝代：清
体裁：七言绝句

西风一夜枕边吹，万寿平明步辇移。借问便宜是何事，秋来快霁屡吟诗。
孟秋万寿山即景杂咏四首·其三
作者：弘历
朝代：清
体裁：七言绝句

缀景经营逮十年，楼台葺搆次将全。大都一览粗疏过，却自冁然更恧然。
孟秋万寿山即景杂咏四首·其二
作者：弘历
朝代：清
体裁：七言绝句

蝉声欲让蛩声亮，云气全消风气凉。育物对时察上下，讵云泉石自徜徉。
孟秋万寿山即景杂咏四首·其四
作者：弘历
朝代：清
体裁：七言绝句

早种已收迟种未，高田既稔水田丰。三时晴雨评量意，今日舒眉为我农。
孟秋即事
作者：弘历
朝代：清
体裁：古风

孟朔畏雨翼畏阴，两朝怵惕筹农心。幸而连霁风日爽，回思夏季旱日深。哉生明已踰农忌，继润尽善但莫霖。似此多欲谁能副，自犹知厌责庶任。洗车待泽仍切咒，循名可过多难禁。
孟秋恭奉皇太后幸避暑山庄启跸之作
作者：弘历
朝代：清
体裁：七言律诗

岁岁行秋奉大安，康强欣侍万年欢。一天霁景人心爽，七日吉程马足盘。图逸不教进轻辇，习劳常是控雕鞍。村民趋觐无呵止，十分三供例与宽。
孟秋时享太庙
作者：弘历
朝代：清
体裁：七言律诗

玉斗回旋届指庚，金舆夙驾紫鸾鸣。矞皇礼乐陈清庙，糺缦云霞焕宝楹。陟降俨临神鉴赫，显承佑启泰阶平。礼成肃穆瞻宵汉，何限依迟霜露情。
孟秋时享太庙礼成述悲
作者：弘历
朝代：清
体裁：五言律诗

岁月迅如流，匆匆届孟秋。祔来际斯始，虞后忆从头。易吉敢违礼，思恩益结忧。禘尝具深义，夫子必从周。
孟秋时享太庙进宫斋戒见夹路禾黍油然可观喜而有作
作者：弘历
朝代：清
体裁：七言律诗

祈年常自凛渊衷，多稼于今感昊穹。粒食端为玉食本，黄云已酿绿云中。稍纾念虑筹防歉，敢弛忧劳为屡丰。封牍时批方牧奏，有秋还喜万方同。
孟秋朔日作
作者：弘历
朝代：清
体裁：七言律诗

昨朝密雨似连阴，断续飘萧恐作霖。都谓山田深始透，独虞商令腻成沉。孟秋报子云消缕，碧宇腾曦气朗金。豫日繁愁顿生慰，慰中惟切惕而钦。
孟秋游玉泉山
作者：弘历
朝代：清
体裁：七言律诗

虽未立秋已孟秋，山园咫尺试清游。树阴中路风全爽，天际高峰云已收。菽町稻塍曦影曝，匏棚瓜架露光浮。轻舆五里旋言至，批答先勤封事酬。
季夏万寿山
作者：弘历
朝代：清
体裁：七言律诗

仲夏侵寻忽季夏，常来仿佛似初来。起人奇想番番别，逝水流阴去去回。云叠峰依空作㡧，天垂幕视海为杯。笑予佳处驻无暇，无暇何妨益懋哉。
季夏太和殿视朝
作者：弘历
朝代：清
体裁：七言律诗

一夜阴晴云未消，朝氛敛尽旭光昭。或缘敬事蒙天佑，虽喜宜农戒意骄。恭已奉三钦扆御，宅中图治慎衣宵。林钟东序声韶乐，应月详求律吕调。
季夏悦心殿六韵
作者：弘历
朝代：清
体裁：五言排律

往来虽路便，今岁乃初临。先是都愁旱，兹番幸获霖。敢云沐天眷，惟益励吾钦。磴石得披历，斋书偶绎寻。古香弃几暇，穑宝待秋深。未可轻言悦，悦斯虞放心。
季夏玉泉山
作者：弘历
朝代：清
体裁：七言律诗

夜气清凉晓露浓，情欣时若庆三农。乘閒山色观新沐，当夏泉声听壮淙。净馥递因临砌卉，佳阴羃喜抚庭松。峰头窣堵知何似，削玉为簪插玉蓉。
季夏玉泉山
作者：弘历
朝代：清
体裁：七言律诗

忆昨曾因请雨来，匆匆致祷便言回。有祈必报斯沾矣，仲去季临何速哉。翠树千林依巘锁，徂云几缕傍晨开。心閒乃识游成趣，好趁山坳复水隈。
季夏玉泉山静明园作
作者：弘历
朝代：清
体裁：七言律诗

数月曾无临静明，迩来时雨复时晴。趁斯暇矣略游目，亦欲因之纾郁情。舆过柳阴风送爽，座依花处露瀼晶。溪亭潇落晚餐罢，章奏批翻自励精。
季夏篇
作者：弘历
朝代：清
体裁：古风

三庚火伏胎商金，蓐收宛转素节临。大河雨过星斗沉，一夜露白芙蓉心。晚来飒爽生衣襟，万里片云无处寻。宜旸禾黍绿塍错，村行即渐闻铜雀，摛毫拟待歌农乐。
季夏视朝
作者：弘历
朝代：清
体裁：七言律诗

视朝虽是具常仪，不欲无端阔久时。暑节雨沾瀼夜露，清晨云散晃朝曦。千官百辟钦惟亮，祖德宗功鉴在兹。无易由言泰平日，总宜益切敬勤思。
季夏视朝
作者：弘历
朝代：清
体裁：七言律诗

诘旦奎中夜易阑，罘罳曙色上金銮。宫悬乐应林钟律，拜舞班齐九品官。何必舍人称绝倡，所希多士副其难。漫言例事鸿胪掌，拱手垂衣敢自安。
季夏讨源书屋
作者：弘历
朝代：清
体裁：五言律诗

书屋碧溪边，煌煌圣藻悬。询安常憩此，抚景每思前。鹿卧閒庭草，鱼游曲沼莲。心传将治法，仰望总瞠然。
季夏讨源书屋
作者：弘历
朝代：清
体裁：五言律诗

卌年景犹故，夏清退常欣。每此咨敷政，蘉其仰放勋。天机物长养，道趣水溶沄。便尔摛毫咏，宁如大块文。
季夏讨源书屋
作者：弘历
朝代：清
体裁：五言律诗

每因问安退，书屋得周旋。治政虞疏忽，批章审正偏。雨旸迩日若，丰稔祝秋连。麀鹿岂灵囿，引�到砌前。
季夏讨源书屋·其一
作者：弘历
朝代：清
体裁：七言绝句

昨日迎游今问安，千秋万岁奉慈欢。书斋清晓仍咨政，客夏流阴瞥眼看。
季夏讨源书屋·其二
作者：弘历
朝代：清
体裁：七言绝句

扑鼻池荷送净芬，金猊底藉水沈焚。何妨弗雨雨亦可，恰复西山羃白云。
季夏镜清斋
作者：弘历
朝代：清
体裁：七言律诗

皇子成婚返禁林，水斋取便一来临。石泉过雨声偏壮，夏木铺阴翠益深。成趣静因工断手，引机动以景怡心。如驹迅影即常住，何碍星星鬓角侵。
季夏香山·其一
作者：弘历
朝代：清
体裁：五言律诗

松坞筑云庄，乘閒赏景光。天容看欲淡，风意已含凉。过雨泉滋壮，迎秋草尚芳。触缘观物变，底觉是真常。
季夏香山·其二
作者：弘历
朝代：清
体裁：五言律诗

零露湛常流，停云薄旋收。水山观动静，鱼鸟适飞浮。画意真堪会，人心已向秋。万几才少暇，诗思又纷投。
季春圆明园作
作者：弘历
朝代：清
体裁：古风

载止行时跸，言旋上林苑。上林春正佳，芳菲接近远。我志不在兹，切切有所思。临御十七载，惕励无已时。未能免水旱，遑云致皞熙。边境幸敉宁，虑文恬武嬉。户口幸日增，虑艰食无衣。俗尽有奸伏，野宁无贤遗。抚躬一再省，此咎其诿谁。
季春御园三首·其一
作者：弘历
朝代：清
体裁：七言律诗

谁道春光最可怜，如斯明媚会年年。禽音仍唱迦陵偈，花色全标幻海禅。嫩绿池塘新雨后，软红栏榭晚风前。芳园迟赏非辜负，无那牵情倍惘然。
季春御园三首·其三
作者：弘历
朝代：清
体裁：七言律诗

迩来景物太昌昌，小坐参春幻与常。生厌流莺出幽谷，死怜倦蝶抱残芳。游丝著树频思绾，落瓣成泥尚有香。我代春光还问客，惜春端的是谁忙。
季春御园三首·其二
作者：弘历
朝代：清
体裁：七言律诗

昼长人静读书楼，座有兰芬古与谋。佳景环中惟自会，韶光户外倩谁收。营巢得意梁头燕，命侣忘机水上鸥。出岫白云归亦得，也无欢喜也无愁。
季春斋居
作者：弘历
朝代：清
体裁：七言律诗

小祀例惟两日斋，斋斯同一敬为偕。润滋东亩无需盼，捷待西川正系怀。曦北低看移牖影，昼长迟觉报壶牌。轻云薄雾常奄霭，不雨何妨雨亦佳。
季春日清晖阁叠前韵
作者：弘历
朝代：清
体裁：七言律诗

春去春来客路辕，女夷雅解返花魂。柍桭旭影迟珠箔，燕雀风光猎网轩。鼠尾麝煤梧几静，松涛蟹眼茗炉喧。如酥脉起初耕便，消得恩膏自御园。
季春景物
作者：弘历
朝代：清
体裁：七言律诗

游丝罥柳柳丝斜，未几看花早落花。乳燕认巢犹想像，流莺隔树已周遮。东畴欲跨秧针马，南国应分谷雨茶。莫向桃溪重舣棹，难堪回首眄馀霞。
季春游万寿山即事
作者：弘历
朝代：清
体裁：七言律诗

三春雨渥实逢稀，更喜快晴宜麦畿。思以清游遣苗闷，那能逸兴向山飞。平湖一望水蓄富，多稼早耕秋祝肥。即景大殊昨年况，西成获远惕无违。
季春祭历代帝王庙礼成述事
作者：弘历
朝代：清
体裁：七言律诗

恭承祖训示千古，增入庙曾躬祭临。乙已至今三载阅，季春将事一心忱。述之七字义斯著，记以长篇意更深。五十四年亲祀七，及能执礼致予钦。
季秋养心殿
作者：弘历
朝代：清
体裁：七言律诗

阅武扬銮返北庭，轩宫畴政验辰星。有秋历览登三釜，旰食惟期恊九经。温树延年馀翠影，寒花正色发幽馨。灾黎陡忆吴淞郡，广殿高居敢自宁。
季秋山庄即事
作者：弘历
朝代：清
体裁：七言律诗

凤銮恭送向都还，后发徘徊五日间。夏月无何逮秋月，青山即渐作苍山。游因遣兴聊乘暖，意戒耽盘敢爱閒。虽是红旗已初报，继兹其至盼犹艰。
季秋御园即景
作者：弘历
朝代：清
体裁：七言律诗

秋孟去来倏秋杪，御园飒景雅宜披。波漂红叶疑花片，山失青林露石姿。池底潜鱼恋深藻，庭间寒雀觅丛枝。四时代谢生机蕴，茂对兼怀育物思。
季秋悦心殿
作者：弘历
朝代：清
体裁：五言律诗

孟冬太室祀，预日法宫临。便路来琼岛，崇椒延藻襟。镜光澄液沼，豳景绘秋深。触绪怀民瘼，宁容易悦心。
季秋瀛台
作者：弘历
朝代：清
体裁：五言律诗

素景仙壶异，秋风太液多。白轻烟敛浦，黄重菊分科。汲古希韩绠，惜阴怀鲁戈。池边人字柳，霜意又婆娑。
季秋香山
作者：弘历
朝代：清
体裁：七言律诗

秋蒐塞馆咏卷阿，回跸经时此偶过。流景因思诚迅尔，好山奚必较如何。泉声听比风声冷，绿叶看输红叶多。吟兴纵饶佳句少，苍岩可惜费镌磨。
孤山后写望再用林逋韵
作者：弘历
朝代：清
体裁：七言律诗

迹是泉明代尚非，江山赵氏未斜晖。已嫌捷径仕诚陋，早恨晨光熹欲微。终古山阴梅自馥，至今空宇鹤犹飞。富欧韩范宁非达，不及先生此处归。
孤山后写望用林逋韵
作者：弘历
朝代：清
体裁：七言律诗

烟波疑是又疑非，纵目春山立夕晖。阴岭候寒披料峭，墓门树古辨依微。梅如致恨开而落，鹤未忘情驻不飞。偶尔閒吟怀逸士，忧劳人也促舆归。
孤山晴望
作者：弘历
朝代：清
体裁：七言律诗

一雨三日伊谁力，傍晚快晴送我行。遂陟林逋最高处，恰如曾点咏归情。山明水秀诚无比，寓意澄观讵有萦。聊以七言当留别，腻云收尽碧天清。
孤山看梅
作者：弘历
朝代：清
体裁：七言律诗

看梅邓尉犹艰致，望绝孤山几树春。却为天寒藏蓓蕾，勾留仙卉待游巡。于今是矣浑疑幻，或异斯焉那有真。祇虑墓门处士笑，对山不是看花人。
孤雁
作者：弘历
朝代：清
体裁：五言律诗

关塞劳来往，孤飞意不舒。犹知失群恨，漫忆写空馀。饥怨衡阳月，奇传汉使书。宁同卫公鹤，空自驾轩车。
学书
作者：弘历
朝代：清
体裁：七言绝句

底论元常及右军，几馀养性自怀欣。学书亦可通为学，心欲和平力欲勤。
学古堂
作者：弘历
朝代：清
体裁：七言绝句

书堂带水复屏山，小坐心常恧此间。勉学祖功犹未逮，那更学古有馀閒。
学古堂
作者：弘历
朝代：清
体裁：五言律诗

书堂题学古，学古要通今。讵在循粗迹，尤应究本心。泉明观大意，士行惜分阴。信可消清暇，因之精义寻。
学古堂
作者：弘历
朝代：清
体裁：五言律诗

信步过烟堤，书堂隐石蹊。奎文悬日月，义路示端倪。稽则心有获，议斯政不迷。髫年今半百，识训耳言提。
学古堂
作者：弘历
朝代：清
体裁：五言律诗

堂名因傅说，家法始神尧。敬述山庄额，常循义府标。惜分阴敢怠，鉴百代惟昭。返已将何托，怵然谨旰宵。
学古堂
作者：弘历
朝代：清
体裁：七言律诗

太古此山宁独似，书堂曰学有攸闻。圣人直示惟从政，大块由来亦假文。插架牙签照今古，开编芸气吐芳芬。问予切已应何在，不出周书无逸勤。
学古堂
作者：弘历
朝代：清
体裁：五言律诗

学古额由祖，居今惭切孙。几曾窥津要，惟是缅堂恩。十二躬何识，八旬行勉敦。永言何以报，勤政爱黎元。
学古堂
作者：弘历
朝代：清
体裁：五言律诗

寝兴恒在此，昼养复宵存。游必有时息，静斯可忘言。木乔阴自秀，山阒夏无暄。而我惕乾者，惟思傅说论。
学古堂
作者：弘历
朝代：清
体裁：五言律诗

寝堂敬数典，我祖示成模。欲识圣人道，应为君子儒。自强斯不息，好乐岂良图。学古当知要，要惟遵典谟。
学古堂
作者：弘历
朝代：清
体裁：七言律诗

山静曾闻太古如，书堂又贮古来书。千秋兴废明昭彼，两字忧勤益切予。敢曰游观斯乐亟，亦惟仁智寓几馀。说言原在务时敏，训注宁誇虫与鱼。
学古堂
作者：弘历
朝代：清
体裁：古风

当前即为今，已过即为古。今实不可住，古亦无定所。鸿荒与昨日，未觉异尔许。学古应如何，我愿于近取。岁岁临山庄，圣日瞻仁祖。欲从虽末由，遑敢不力努。
学古堂
作者：弘历
朝代：清
体裁：五言律诗

恰复今来憩，因思古与稽。周书三致意，鲁论首曾提。逊志时务敏，崇功政不迷。允怀惟矻矻，未敢曰折折。
学古堂
作者：弘历
朝代：清
体裁：古风

朴室山水间，轩篆题学古。插架富芸编，触目堪为矩。近思孰挈要，应是无逸所。皇祖信得师，我勉师皇祖。
学古堂
作者：弘历
朝代：清
体裁：七言绝句

石堤展步转东厢，绿树阴笼学古堂。说训讵惟资广博，躬行祗觉意茫茫。
学古堂
作者：弘历
朝代：清
体裁：七言绝句

耕当问仆织问婢，不学何殊立面墙。在我宁惟资博洽，要应治理法虞唐。
学古堂
作者：弘历
朝代：清
体裁：古风

行则有舆凭，憩则有笺抚。抚以述所存，凭以收所睹。如是一日间，成什十赢数。向晦归寝斋，其额曰学古。学古即是乎，自审意为怃。
学古堂
作者：弘历
朝代：清
体裁：五言律诗

陟降就平原，书堂学古宛。寝兴拟青琐，时节未黄昏。轩阁率粗揽，林泉亦略论。欲穷一日力，弗厌十章繁。
学古堂
作者：弘历
朝代：清
体裁：五言律诗

静宜燕寝处，学古旧名堂。汲绠绎惟永，宵衣敬不遑。夏初树张荫，春去卉收芳。傍晚山云重，心希其雨霶。
学古堂口号
作者：弘历
朝代：清
体裁：七言绝句

学古宁须虞与唐，祇兹祖训效无遑。新春重举千叟宴，庆典应垂两世芳。
学古堂口号
作者：弘历
朝代：清
体裁：七言绝句

学古由来贵学心，典谟终始曰维钦。设无准酌泥陈迹，封建井田岂合今。
学古堂口号
作者：弘历
朝代：清
体裁：七言绝句

学古颜楣灿脚钗，绎思别有会于怀。井田封建宁非古，师意弗师迹乃佳。
学古堂口号
作者：弘历
朝代：清
体裁：七言绝句

服膺两字勉修身，犹恐能言行未纯。谓我学成无可学，知他不识学之人。
学古堂口号
作者：弘历
朝代：清
体裁：七言绝句

琴尚薰弦缅舜徽，秋风落叶拂书帏。与其学古宁学祖，于此拳拳或庶几。
学古堂口号
作者：弘历
朝代：清
体裁：七言绝句

顾名书屋义还思，师古非难难择师。封建井田称善政，效行后世岂其宜。
学古堂得句
作者：弘历
朝代：清
体裁：七言律诗

书堂即是燕寝室，学古双文向额之。傅训匡言忆曰昔，夙兴夜寐慎乎斯。有閒得句行为愧，无逸因心游亦思。梯几拈毫欲补咏，依然颙企捷音驰。
学古堂得句
作者：弘历
朝代：清
体裁：七言绝句

学古由来著说篇，额之寝室体兴眠。瞬存息养横渠训，克己两言包以全。
学古堂晚坐
作者：弘历
朝代：清
体裁：五言律诗

名虽述说命，义乃法山庄。奎藻遵前训，新题额此堂。沉潜期有获，宵旰每无遑。晏息恒于是，勤求为治方。
学古堂晚坐
作者：弘历
朝代：清
体裁：七言律诗

回跸还宫例尚远，园居有暇问山勤。堂颜学古法犹切，寝足养宵静可欣。却以萧森金气肃，为怜护卫羽林群。几来几宿昔曾笑，今秖一来笑底云。
学古堂晚坐
作者：弘历
朝代：清
体裁：古风

山居易为夕，曦车下西岭。峦霭落苍苍，春籁千林静。过望月上迟，秉烛如夜永。夜游我岂宜，摘句堪消景。亦曰偶然耳，奚必图其警。
学古堂晚坐
作者：弘历
朝代：清
体裁：古风

游山傍晚归，寝室坐学古。名原述傅说，义实缅皇祖。修身此为亟，莅政斯当努。舍是何所法，如行可踰矩。近山日落早，苍然暮色普。骋目数里间，东峰夕阳睹。
学古堂晚坐
作者：弘历
朝代：清
体裁：古风

竟时揽名山，夕景已莽苍。言归学古堂，书史娱静赏。户外松风寒，座间兰烛朗。岂必忆游历，澄怀到无象。古人贻名言，瞬存息有养。
学古堂晚坐
作者：弘历
朝代：清
体裁：七言律诗

静宜寝室曰学古，宵养昼存义切斯。匪说攸闻言了了，聪听彝训日孜孜。已欣垄麦卜秋熟，又见山云傍晚披。设复沾膏应尽善，得陇望蜀孰忘思。
学古堂晚景
作者：弘历
朝代：清
体裁：古风

游山傍晚归，高峰隐夕阳。夕阳暗东谷，林木胥纁黄。儒云宵有得，归我学古堂。秉烛何所为，插架陈缥缃。学古弗期富，二典言之详。
学古堂晚景
作者：弘历
朝代：清
体裁：五言律诗

燕寝怡神处，颜之学古堂。名循溯说命，津逮自山庄。夕景峰容暗，风情树韵长。终朝所行政，独坐重商量。
学古堂有会二首·其一
作者：弘历
朝代：清
体裁：七言绝句

学古应知亦有方，其间尚合细斟量。井田封建胥善政，今可行乎合虑长。
学古堂有会二首·其二
作者：弘历
朝代：清
体裁：七言绝句

学古言行约两端，相符坐起要知难。讵惟多识资博雅，每展芸编戒自谩。
学圃
作者：弘历
朝代：清
体裁：古风

宣圣鄙学圃，曾以戒昔贤。而我以名亭，其义何取焉。园中景宜备，艺桑兼治田。于兹课阴晴，常切祈丰年。坦皋得数亩，左右夹碧川。松竹何必多，榆柳徒相鲜。爰命种果树，行看嘉实骈。成此十年计，况复灌溉便。郭橐有名论，惟以顺木天。絜矩为政方，夷考神农篇。漾舟时经过，豳风图乃全。
学圃杂兴五首·其一
作者：弘历
朝代：清
体裁：古风

北村有隙地，种树还艺蔬。清溪贯其间，不井可辘轳。将谓无愁旱，川涸圃渐枯。乃悟凡百为，省力非良图。
学圃杂兴五首·其三
作者：弘历
朝代：清
体裁：古风

年年问所获，不偿灌艺资。信斯恒失利，外应无圃师。我非事辜榷，人情亦欲知。为公与自为，所差在毫釐。既惭彼刍荛，小节应听之。
学圃杂兴五首·其二
作者：弘历
朝代：清
体裁：古风

雨足百谷滋，我圃亦日好。烟甲黄转绿，萎叶润苏槁。果可待秋实，菜即摘露晓。圃人乃色欣，资益良不少。高谢汉阴翁，勤恁瓮自抱。
学圃杂兴五首·其五
作者：弘历
朝代：清
体裁：古风

漾舟进圃门，夹岸菁葱美。云凑又霏丝，便因观雨里。既易宁忘艰，对此还思彼。于焉乐生意，亦以参物理。光明祝匏瓜，吾谋非为己。
学圃杂兴五首·其四
作者：弘历
朝代：清
体裁：古风

樊迟请学圃，子云小人哉。偶观自无碍，町疃左右开。顺木为政方，佐谷祈年怀。
学圃杂兴五首叠旧作韵·其一
作者：弘历
朝代：清
体裁：古风

清溪穿园圃，树果临畦蔬。其西叠林峦，轇轕相轠轳。既以悦智仁，兼用阅菀枯。大似赵伯驹，著色桃源图。
学圃杂兴五首叠旧作韵·其三
作者：弘历
朝代：清
体裁：古风

樵采濯牛山，种树十年资。亦以润岚光，化工真我师。每每原田间，骋望农桑知。嗟哉务本民，逐利轻毫釐。何当胥还淳，是用深惭之。
学圃杂兴五首叠旧作韵·其二
作者：弘历
朝代：清
体裁：古风

累石逾倍寻，为高因迥好。竹入深益虚，草经冬不槁。是谓恒春地，况值光春晓。赋诗何必多，得趣每于少。牡蛎对西山，峰岭遥环抱。
学圃杂兴五首叠旧作韵·其五
作者：弘历
朝代：清
体裁：古风

无暇此日涉，成趣亦自美。延揽数里外，结念寸心里。接屋非不佳，狭庐绻乎彼。先忧后乐怀，范氏诠名理。五字韵重赓，触目常警已。
学圃杂兴五首叠旧作韵·其四
作者：弘历
朝代：清
体裁：古风

犹忆郭橐传，曰有何为哉。诚可移官理，使我心为开。分明注鲁论，老安少者怀。
学字
作者：弘历
朝代：清
体裁：五言律诗

把笔当秋夕，消閒向晚轩。无须求侧理，差可辨钗痕。意静妙堪会，神清境不喧。墨林多月旦，独爱米公言。
学字
作者：弘历
朝代：清
体裁：七言律诗

硬黄閒拓适几馀，㬢影温暾上绮疏。覆腕抢毫徒有法，纯绵裹铁始称书。钗痕妙格曾闻古，笔谏名言足起予。研洁瓯香书室静，忘怀彷佛十年初。
学字
作者：弘历
朝代：清
体裁：古风

长夏清且閒，朝回憩池馆。蕙风拂桃笙，鹅溪挥玉管。淡淡墨池云，叠叠来禽版。羲献去已遥，颜柳真迹罕。追摹消永昼，徘徊作清伴。学敬语堪味，笔正规尤善。
学射二首·其一
作者：弘历
朝代：清
体裁：古风

礼载举桑蓬，明示将有事。执射圣人难，其争君子义。复闻太平日，应不忘武备。写月把觲角，劈风鸣鹗翅。力纵不同科，思中人人志。孺子岂世出，要以学为贵。
学射二首·其二
作者：弘历
朝代：清
体裁：古风

学射可命中，此事人人知。读书将为儒，伊古传三希。子告回问仁，克已复礼为。其道实平易，是理非神奇。胡不努力行，老大悔已迟。譬彼失的者，所差在毫釐。
宁佑庙瞻礼
作者：弘历
朝代：清
体裁：五言律诗

海子居中地，灵祠奉祀虔。来瞻春仲月，建置卌馀年。松已龙鳞作，碑新虬篆镌。安舆频奉豫，益寿祝绵绵。
宁寿宫
作者：弘历
朝代：清
体裁：七言律诗

斋居有暇夏方长，步辇看工亦趁凉。率已成之先十五，如斯茂矣据中央。图临他日颐而养，敢懈今时敬不遑。一节憪然于意者，嫌他铺设为端阳。
宁寿宫落成联句召大学士及内廷翰林等至重华宫茶宴即席成什·其一
作者：弘历
朝代：清
体裁：七言律诗

八旬有五应归政，践阼之初盟宿忱。豫立中庸明训著，宛看宁寿落成吟。汉唐太上那须数，尧舜传心是所钦。一日业乎宋儒语，敬兹敢懈凛难谌。
宁寿宫落成联句召大学士及内廷翰林等至重华宫茶宴即席成什·其二
作者：弘历
朝代：清
体裁：七言律诗

新正文宴例循成，吉语迎禧此共赓。宵雅昨因咏松茂，重华今用侑茶清。同寅异日胥耆宿，小翰他时亦上卿。设果天恩符所望，回思此际可无情。
宁寿宫遣怀
作者：弘历
朝代：清
体裁：古风

葺治宁寿宫，戒奢固非俭。以俟归政时，老景消荏苒。屈指十七年，万几仍勤揽。即今望雨切，深愧诚无感。宁遁咏周雅，真遁吾何敢。常笑宋孝宗，图逸非佳范。
宁寿宫题句
作者：弘历
朝代：清
体裁：五言律诗

宁寿溯原名，倦勤希宿情。为期三载近，益笃一衷诚。符愿待天贶，敕几慎晚成。仔肩犹在已，忍不念民生。
宁远祖氏石坊再叠旧作韵二首·其一
作者：弘历
朝代：清
体裁：七言绝句

明纲值夕不谋朝，天命人心去已遥。大寿屡招降乃就，嘉其初尚恋朱朝。
宁远祖氏石坊再叠旧作韵二首·其二
作者：弘历
朝代：清
体裁：七言绝句

宁远重征值此朝，因之咏古睪思遥。贰臣传复分甲乙，用训人毋事两朝。
宁远祖氏石坊叠旧作韵二首·其一
作者：弘历
朝代：清
体裁：七言绝句

翠华迤逦度秋朝，祖氏石坊复见遥。虽是贰臣背明国，却成世族事清朝。
宁远祖氏石坊叠旧作韵二首·其二
作者：弘历
朝代：清
体裁：七言绝句

崇焕遭缧入狱朝，率兵独跳去而遥。弗追弗罪仍为守，足识陵夷笑胜朝。
宁远道中作
作者：弘历
朝代：清
体裁：古风

关外曾馀百里遥，谓之曰远名诚嚣。欲宁而又弗能宁，上下否政嗤胜朝。我祖创兴实泰运，君臣努力同心奋。荷天之龙定中原，重熙累洽恩膏润。和则为泰乖则否，消息之分敬怠耳。用告后人尚慎哉，分明殷鉴可忽此。
宁远道中作
作者：弘历
朝代：清
体裁：古风

朝暾晃文轩，峰色罨平楚。行行破冷烟，溪村复山墅。汤池尚温滑，首山亦岖峿。城中梵刹夥，丰碑何林树。摩挲认蝌蚪，往迹犹堪睹。胜国此雄镇，建牙开幕府。借彼梵王力，保此辽西土。民怨曾不知，佞佛嗟何补。
宁远道中作歌
作者：弘历
朝代：清
体裁：古风

在明为关外，尔时其意欲宁远。奈其宁之不得道，讵祇失远且失近。在今亦关外，坦坦荡荡行往返。即云内外已赘辞，那更远近较末本。近实为本远实末，宁已为先宁彼晚。其明先自未宁已，上下否隔车辕偾。我祖戎衣定天下，百年教养武早偃。两都时迈此亨衢，村村富庶耕凿稳。新疆乃更筹久安，倍万斯哉虑勤恳。
宁阳
作者：弘历
朝代：清
体裁：古风

曲阜饥民多，宁阳饥民少。岂其赈济周，被灾原较小。入疆觇田野，荒芜与治好。用以行庆让，是亦一善道。尤赖雨旸时，宏恩出大造。耕九而馀三，伊古为大经。所以耿寿昌，建仓名常平。后代莫能易，要在善施行。年来筹增贮，岂非图粟盈。侵寻价踊贵，匪爱实害氓。设其积蓄无，遇灾难拄撑。所贵拊民者，斟酌持权衡。
宁静斋
作者：弘历
朝代：清
体裁：七言绝句

右倚崇山左带溪，山宁溪静示端倪。设因题额言吾志，速定朱波奠远黎。
宁静斋
作者：弘历
朝代：清
体裁：古风

宁为静之效，静乃宁之本。水萦山逻间，得此书斋宛。境清神自谧，那更期致远。是宜居畸人，乐饥恣肥遁。而我忧劳者，岂能镇息偃。偶然寄意可，谅不为大损。
宁静斋
作者：弘历
朝代：清
体裁：五言律诗

宁静我所喜，讵惟一室然。万民逢稔岁，四海靖烽烟。愿则常如是，艰哉岂尽全。以斯慎宵旰，致远总无缘。
宁静斋
作者：弘历
朝代：清
体裁：古风

山之体为宁，水之性为静。是斋山水间，合相示平等。性静体宁恒，体宁性静永。内外交相养，返真非藉境。斋中凭几吟，洒然契清省。
宁静斋
作者：弘历
朝代：清
体裁：五言律诗

山以静为体，夏因长故宁。小年于此度，陋室似其铭。适矣观物理，惭哉何德馨。非关武侯缅，致远亦当停。
宁静斋
作者：弘历
朝代：清
体裁：古风

搆斋山水窟，山宁水复静。垒㠑标秀姿，溶㵝含清影。启沃良已深，徘徊亦为永。因知人世间，自有神仙境。何必求蓬莱，远涉风涛猛。
宁静斋
作者：弘历
朝代：清
体裁：七言绝句

石上水流动皆静，云间山出幻而宁。孔明借会远堪致，禹锡休称德以馨。
宁静斋
作者：弘历
朝代：清
体裁：五言律诗

窗入万螺青，阶临一镜渟。心倪参有象，道籥契无形。水动山惟静，天清地亦宁。武侯示微旨，可以注羲经。
宁静斋
作者：弘历
朝代：清
体裁：七言绝句

窗含水白与山青，无色声天妙净形。虽是每来爱摛藻，静中得句意常宁。
宁静斋
作者：弘历
朝代：清
体裁：七言绝句

閒庭树叶落归根，一坐明窗日晏温。即景不须翻蜀志，武侯两字个中存。
宁静斋
作者：弘历
朝代：清
体裁：七言绝句

雪应状像琴喻响，左右之间宁静斋。色见声求两不藉，是真得趣泯安排。
宁静斋
作者：弘历
朝代：清
体裁：七言绝句

青山本是常宁体，绿水原来至静心。著个閒斋山水窟，神宁气静得资深。
宁静斋
作者：弘历
朝代：清
体裁：七言绝句

青山远映水前墀，水静山宁启沃思。自合忘言契神筦，掞笺摛藻又奚为。
宁静斋
作者：弘历
朝代：清
体裁：古风

鲁论幼曾读，弗忘山水乐。芸斋山水间，清泠带茜峭。不息性宁深，恒峙体静奥。适合武侯言，原从吾所好。设更譬致远，捷望金川报。
宁静斋口号
作者：弘历
朝代：清
体裁：七言绝句

致远非因诸葛语，云容峰态自呈前。问予宁静如何契，一雨优甘得使然。
宁静斋口号
作者：弘历
朝代：清
体裁：七言绝句

迩岁有征事吐蕃，旰宵筹笔不辞烦。受俘宴凯行而至，宁静真知是此番。
守财
作者：弘历
朝代：清
体裁：古风

昔偶阅通鉴，守财辟艺祖。著说详剖之，兹不烦复语。然而斯两言，实出汉翟酺。其谏宠外家，文帝往事举。文帝事有无，不见诸史叙。然而此事鄙，岂可出人主。财散则民聚，靳守夫岂可。马援一武夫，尚诮守钱虏。
安佑宫瞻礼
作者：弘历
朝代：清
体裁：五言律诗

匍匐瞻神御，告哀徒抢呼。怙无犹赖恃，双痛孰怜孤。尊养皆虚矣，遭逢有是乎。毁称不灭性，勤政敢疏吾。
安南国王阮光平乞遵天朝衣冠嘉允其请并诗赐之
作者：弘历
朝代：清
体裁：七言律诗

丹诚万里近瞻依，惇史全无宁渠稀。不肯有更颁凤诏，却欣无意乞莺衣。清凉取适嘉应允，典礼如常慎莫违。讵曰一家覃父子，海邦奕叶永祯禨。
安南国王阮光平故诗以赐诔
作者：弘历
朝代：清
体裁：七言律诗

外邦例以遣陪臣，展觐从无至已身。纳款最嘉来玉阙，怀疑堪笑代金人。秋中尚忆衣冠肃，膝下诚如父子亲。七字不能罢哀述，怜其忠悃出衷真。
安南国王阮光平至避暑山庄陛见诗以赐之
作者：弘历
朝代：清
体裁：七言律诗

瀛藩入祝值时巡，初见浑如旧识亲。伊古未闻来象国，胜朝往事鄙金人。九经柔远祇重译，嘉会于今勉体仁。武偃文修顺天道，大清祚永万千春。
安南阮惠进表悔罪投诚归顺既允其请诗以志事
作者：弘历
朝代：清
体裁：七言律诗

除逆扶危师有名，孱王仍自弃其城。一臣振旅堪称智，二将捐躯可惜贞。声罪不难致我讨，审几原可鉴其诚。明年诣阙亲输服，乃可加封示宠荣。
安徽太湖县民朱宪章偕妻刘氏同登百岁大吏请旌并成是什以赐百岁题旌之疏岁凡屡见似兹夫妇同庚期颐偕老一堂乐顺四世承欢者实所罕觏洵熙洽之祥而仁寿之徵也自不得仅以寻常人瑞视之
作者：弘历
朝代：清
体裁：七言律诗

尽有老翁及耆媪，鲜闻妇岁等夫年。成双大寿真希觏，觅匹寰区孰并肩。四代孙曾聚庭户，一家耕读乐乡田。重熙喜值闾阎泰，用纪人祥叶藻篇。
安徽巡抚书麟奏三月下旬晴雨应时麦收可期丰稔诗以志慰
作者：弘历
朝代：清
体裁：古风

====去岁书麟曾报雨，原称深透麦堪收。无何旱甚稼穑槁，遂致民罹沟壑愁。此奏观犹欣惧半，所期登以圃场优。稻田耕遍市价减，诚慰诚钦待穫秋。
安徽巡抚书麟奏勘亳州等处被水情形诗以志事
作者：弘历
朝代：清
体裁：七言律诗

睢州命往襄河务，顺道勘灾奏疏通。数郡最怜禾被涝，今春休论麦收丰。口粮一月先勤恤，例赈三冬继济穷。祗嘱无遗慢言滥，尚虞出纳有司工。
安徽巡抚书麟奏呈乡民挖蕨得米诗以志事
作者：弘历
朝代：清
体裁：古风

草根与树皮，穷民禦灾计。敢信赈恤周，遂乃无其事。兹接安抚奏，灾黎荷天赐。挖蕨聊糊口，得米出不意。磨粉搀以粟，煮食充饥致。得千馀石多，而非村居地。县令分给民，不无少接济。并呈其米样，煮食亲尝试。嗟我民食兹，我食先堕泪。乾坤德好生，既感既滋愧。愧感之不胜，遑忍称为瑞。邮寄诸皇子，令皆知此味。孙曾元永识，爱民悉予志。
安徽巡抚书麟奏所属雨泽情形诗以志慰
作者：弘历
朝代：清
体裁：古风

前岁安徽灾，去年亦偏有。春膏斯最要，驿谕询沾否。今朝接佳音，谕前已驰奏。二月中旬来，各属被泽厚。米价日渐平，色喜三农叟。去年偏灾处，加赈逮老幼。青黄弗接时，普得糊穷口。相于勤耕作，以待秋收阜。元气庶少复，慰哉额加手。
安徽巡抚书麟奏报各属得雨情形诗以志事
作者：弘历
朝代：清
体裁：古风

河南淮之北，大都春艰雨。安徽接豫疆，城门殃及苦。皇天生物心，旋转幸渐睹。豫已降膏泽，歙当被恩普。伫望佳音来，兹详报巡抚。或沾四五寸，或一二寸许。四五者可耕，一二者何补。愁慰两兼之，慰不胜愁巨。
安徽巡抚书麟奏报安庆得雨诗以志慰
作者：弘历
朝代：清
体裁：七言律诗

皖城望雨设坛求，大霈随叨檐漏流。先是属州多报旱，仍教一律缓征收。纵能沾泽已失麦，应俾安心以待秋。夙愿从来铭心所，惠民事不片时留。
安徽巡抚书麟奏报得雨并赈恤种植情形诗以志慰
作者：弘历
朝代：清
体裁：古风

去年春报雨，其后乃无继。以致乾旱灾，黎民饥荐至。赈恤不遗力，百千为之计。蠲赈弗待言，平粜仍防弊。昊天幸转祸，今春雨优暨。麦既可冀收，大田胥耕遂。回思艰食时，救生叨厚赐。湖县得黑米，泗州获白葍。乾坤生物心，灾区藉接济。感愧之不遑，腆颜忍称瑞。夏秋候正长，南望心犹惴。
安徽巡抚书麟奏报得雨诗以志事
作者：弘历
朝代：清
体裁：古风

月之初七八，畿辅雪沾优。幸闻安徽省，乃得甘雨稠。北南气候异，其膏润则侔。独怜河之北，居中阻两头。为云虽同宇，为泽乃殊陬。荐饥更向隅，其故难揣求。南望惟责已，恤彼沟壑俦。弗肯以责吏，责吏滋伪浮。
安徽巡抚书麟奏报得雨诗以志事
作者：弘历
朝代：清
体裁：五言律诗

正廑歙雨否，何幸喜音通。寸计三而四，泽由西及东。淮徐固当小，宵旰更殷忡。不敢称欣慰，去年慰忆空。
安徽巡抚书麟奏报得雨诗以志慰
作者：弘历
朝代：清
体裁：五言律诗

南省率蒙泽，亦曾报歙徽。几州仍望切，四寸略云稀。兹乃称透足，稍为慰远希。恐如去年况，益慎凛宵衣。
安徽巡抚书麟奏报得雨诗以志慰
作者：弘历
朝代：清
体裁：七言律诗

歙省今年旱象成，百方赈济尽吾诚。已知夏暵谷失望，惟冀秋霖麦可耕。何幸冬前沾渥泽，仍希腊底积琼霙。悯农念自无终始，曰慰依然未解怦。
安徽巡抚书麟奏晴雨应时麦收丰稔情形诗以志慰
作者：弘历
朝代：清
体裁：七言律诗

前年灾重昨偏灾，徽歙南瞻刻系怀。大麦收完小麦逮，八分不啻九分皆。宜旸割穗群资晒，润雨插秧又正佳。庆慰吾民获苏济，益深敬畏戒盈乖。
安徽巡抚书麟湖北巡抚姜晟各报得雪诗以志慰
作者：弘历
朝代：清
体裁：七言律诗

安徽湖北逢辰旱，午未幸胥获有收。两处后先报沾雪，同朝膏泽护来牟。已欣元气苏沟壑，更卜明年稔夏秋。却是闽疆称米贵，慰兹那解为他愁。
安徽巡抚书麟续报普得透雨诗以志慰
作者：弘历
朝代：清
体裁：七言律诗

月初报有未沾处，月仲兹称普被膏。优渥廉纤诚遍逮，宵衣旰食慰焦劳。转旋实赖乾坤德，消息敢推气数遭。每忆昨年增惧耳，秋成遥念岂忘忉。
安徽巡抚书麟覆奏得雨及近日麦熟情形诗以志慰
作者：弘历
朝代：清
体裁：七言律诗

昨奏沾膏未问前，今章并报继霖连。晴资大麦收割逮，润济小麰结实坚。宜雨宜旸高下好，曰农曰圃庆欣骈。载咨方伯应虔巩，益受损招理灼然。
安徽巡抚常钧奏报二月初九日得雨诗以纪事
作者：弘历
朝代：清
体裁：七言律诗

雨沾齐豫已为遥，何幸安徽亦是朝。麦菜定资抽宿颖，黍粳适可布新苗。奏书囊擘应知喜，计里车驱那觉迢。稠叠天恩今岁沐，预占慈庆介禧饶。
安徽巡抚朱圭奏报二麦收成八分有馀诗以志慰
作者：弘历
朝代：清
体裁：七言律诗

熟成大麦小麦继，同作青黄不接资。孰谓八分有馀者，幸于各省每闻之。江苏昨报已如是，徽歙今称复若斯。胜彼一筹未伤水，农功无处不廑思。
安徽巡抚朱圭奏报得雨诗以志慰
作者：弘历
朝代：清
体裁：七言律诗

新正中浣北方雪，却似江南春雨佳。两界寒暄殊若此，一心较量总无涯。近闻齐鲁先蒙泽，谁识歙徽亦与皆。独是近畿盼优被，斋居那得刻舒怀。
安徽巡抚朱圭奏报秋收八分有馀诗以志慰
作者：弘历
朝代：清
体裁：七言律诗

滞霖歙省报称过，意谓吾民沴荐罗。赈恤频教恩遍被，堵疏兼敕力毋讹。秋收数郡真叨幸，统计八分馀以多。志慰之中还志愧，幕调无术奈如何。
安徽巡抚朱圭奏报麦收七分有馀诗以示予宿志
作者：弘历
朝代：清
体裁：古风

各省今年奏登麦，中丰之上者居多。歙徽却以雨滋甚，高下牵惟七少过。弗至稔犹弗至歉，既资黍亦更资禾。农功恒戒为讳饰，因报少收肯饬诃。
安徽巡抚朱圭奏秋收八分有馀并乞缓征积欠即如所请诗以识慰
作者：弘历
朝代：清
体裁：七言律诗

八分馀可称中稔，合笇省原得若斯。却有地卑近水浸，乞当征缓历年遗。从来于惠不留宿，便付所司行以时。久识安民无巧术，慰丰讳歉我宁为。
安徽巡抚朱圭奏麦收八分诗以志慰
作者：弘历
朝代：清
体裁：七言绝句

虽非上稔得丰中，批摺曰欣愧切衷。此亦民哉何失麦，诚惶诚惜责惟躬。
安徽巡抚朱圭汇报秋收八分诗以志慰
作者：弘历
朝代：清
体裁：七言律诗

熟高歉下府称异，补短截长省计通。子岁较来虽略欠，八分得至亦中丰。幸逢收者衣食足，廑被灾之老幼穷。设有应当接济处，速颁实惠救哀鸿。
安徽巡抚朱圭西安巡抚秦承恩各报秋收八分有馀诗以志慰
作者：弘历
朝代：清
体裁：七言律诗

雨旸今岁率称时，两省佳音一日披。阜处多丰潦洼少，夏霖略望澍秋滋。截长补短八馀穫，九欠七赢食可资。中稔得逢亦云幸，不知足敢十成期。
安徽巡抚纳敏陛见入京兹以东巡扈驾便道遣赴皖任并赐以诗
作者：弘历
朝代：清
体裁：七言绝句

属车扈从辔如琴，敬慎还同在羽林。赓和底多誇藻采，要须识我爱民心。
安徽巡抚闵鹗元来觐即命回任诗以示志
作者：弘历
朝代：清
体裁：五言律诗

亲细或忘巨，简行要敬居。在权轻重际，莫负命提初。河决下流处，民艰深切予。速还理脉务，岂必扈銮舆。
安徽巡抚陈用敷奏二麦雨水情形诗以志慰
作者：弘历
朝代：清
体裁：七言律诗

仲春沾泽早闻知，春季雨旸报应时。大麦实成小麦秀，高田种遍水田滋。民情似忘昨灾状，岁事庶堪秋熟期。筑圃纳禾日尚远，诸凡戒满敬为宜。
安徽巡抚陈用敷奏报得雨诗以志慰
作者：弘历
朝代：清
体裁：五言律诗

南方农事早，雨雪足初正。兹报月之晦，重沾雨以并。菜麰胥茂发，黍稻总堪耕。去岁偏灾后，慰欣粮价平。
安徽巡抚陈用敷奏报得雨诗以志慰
作者：弘历
朝代：清
体裁：古风

麦秀时宜晒，二月数旬晴。养秧却宜雨，嘉霔沾省城。季春之下旬，甘霖沟浍盈。似此时若况，稔秋庶可徵。批尾信称慰，既而仍怦怦。远近胥吾民，岂有殊视情。慰远而愁近，近切斯亦诚。何当霈渥泽，北省普惠宁。
安徽巡抚陈用敷奏请缓徵诸州县钱粮即降旨允行并命全免其被灾者诗以志事
作者：弘历
朝代：清
体裁：七言律诗

连年安歙偏灾被，间得丰仍失不偿。殃及池鱼原一窘，怜其泽雁拯无遑。有收者展追期缓，全歉处均蠲惠霶。调燮乏能惟救弊，抚笺祗益恧徬徨。
安徽等四省各报秋成一日并至诗以纪事
作者：弘历
朝代：清
体裁：七言律诗

徽省秦疆各分报，八乎七耳总称馀。南黔西蜀均胜彼，至九而赢实慰予。已过大都诚可幸，未来犹待却殷渠。愁心正值捷音望，吟懒聊为纪岁书。
安怡斋
作者：弘历
朝代：清
体裁：七言绝句

寝斋朴素曰安怡，一宿何须致尔为。思及黔黎阙衣食，未能信我亦斯之。
安怡斋晚景
作者：弘历
朝代：清
体裁：古风

前堂敞三楹，驻辇便理政。后斋乃五架，成事聊亦听。暇憩既安身，宵眠足怡性。息养与瞬存，要惟主乎敬。
安息雀卵
作者：弘历
朝代：清
体裁：七言律诗

宋家龙凤率非真，史记条支早见珍。形大诚如陶茧瓮，质轻稳藉锦茸茵。惟黄与白艰孚翼，既椭而圆辨匪鳞。库贮不知何代物，先声应为远方宾。
安期枣
作者：弘历
朝代：清
体裁：五言律诗

无核仙人枣，来应自海东。如瓜虽逊大，蒸栗谩言红。真诰谕长史，佯询讥景公。持将献王母，甘与玉文同。
安河丰益仓
作者：弘历
朝代：清
体裁：古风

安河通清河，昔留运粮迹。因之建有仓，其名曰丰益。月米资旗兵，施恩非常格。岁久渐淤壅，罢船缘水窄。遵陆车代船，亦未误仰食。水陆虽无异，淤壅岂长策。庚辛秋霖盛，遂致有潦迫。疏通防其后，一劳逸庶获。陆运则仍旧，习惯弗更易。山高河在下，仓原见河侧。馀三非所云，意不为蓄积。
安河四咏 其一 有水
作者：弘历
朝代：清
体裁：七言绝句

山泉远引号安河，本为疏渠灌麦禾。及至亭台已嫌费，那欣入听瀑声多。
安河四咏 其三 有堂
作者：弘历
朝代：清
体裁：七言绝句

虽祗三间亦号堂，无名义比有名长。略消片刻肩舆返，留得薰花满屋香。
安河四咏 其二 有竹
作者：弘历
朝代：清
体裁：七言绝句

琅玕几个粉墙阴，石径因之境致深。却似子猷随处种，爱他劲节与虚心。
安河四咏 其四 有书
作者：弘历
朝代：清
体裁：七言绝句

芸编错置备翻披，一茗过奚藉尔为。设使蓦逢长庆集，逍遥池上岂吾宜。
安河杂咏·其一
作者：弘历
朝代：清
体裁：七言绝句

安河本意重农功，孰谓亭台点缀工。虽不多何如总不，每来辄觉憪于衷。
安河杂咏·其一
作者：弘历
朝代：清
体裁：七言绝句

山泉疏引□馀年，灌溉恒资利大田。侧畔几椽备小憩，弗因此忆旧臣贤。
安河杂咏·其三
作者：弘历
朝代：清
体裁：七言绝句

昨秋膏雨真优渥，不藉引流种麦宽。一晌顾名思义处，课耕惟冀万民安。
安河杂咏·其三
作者：弘历
朝代：清
体裁：七言绝句

药栏花榭列高低，缀玉穿珠带润齐。本意欲为不言去，奈他芳景待人题。
安河杂咏·其二
作者：弘历
朝代：清
体裁：七言绝句

假山渠水相环抱，位置轩亭颇得宜。脩葺谓他畺吏者，尽心民瘼可如斯。
安河杂咏·其二
作者：弘历
朝代：清
体裁：七言绝句

灌田本亦利郊原，黍陇菜畦种植蕃。何似春霖深四寸，王畿千里普沾恩。
安澜园十咏 其一 四宜书屋
作者：弘历
朝代：清
体裁：七言绝句

四宜意喻四时宜，园是新名屋旧基。仁者谓仁知谓知，系辞义著合深思。
安澜园十咏 其一 葄经馆
作者：弘历
朝代：清
体裁：七言绝句

溪边书馆富芸编，坐不踰时命驾旋。付与白鱼斯餍饫，食三仙字便成仙。
安澜园十咏 其一 葄经馆
作者：弘历
朝代：清
体裁：七言绝句

溪馆不过几偶凭，席无暇暖语诚仍。即看经史束之阁，枕葄其间笑几曾。
安澜园十咏 其一 葄经馆
作者：弘历
朝代：清
体裁：七言绝句

縆年默记复潜神，那拟班家戏荅宾。枕藉亦非耽博古，欲推实政善安民。
安澜园十咏 其七 绿帷舫
作者：弘历
朝代：清
体裁：七言绝句

临水何妨即舫之，成阴树是绿油帷。了无逐浪为行止，那有随风作转移。
安澜园十咏 其七 绿帷舫
作者：弘历
朝代：清
体裁：七言绝句

假舫为名真舫实，冰时真舫坞中收。绿帷偶坐冁然笑，世上名胜实者稠。
安澜园十咏 其七 绿帷舫
作者：弘历
朝代：清
体裁：七言绝句

冻解溪犹有薄冰，舫收船坞泛何曾。临溪得此绿帷者，意足烟波资揽凭。
安澜园十咏 其七 葄经馆
作者：弘历
朝代：清
体裁：七言绝句

少小耽书是宿缘，至今耄耋尚勤旃。葄经馆设刮目待，犹我惟增意恧然。
安澜园十咏 其三 无边风月之阁
作者：弘历
朝代：清
体裁：七言绝句

为声为色孰齐肩，总与韶春增丽妍。世界无边风月共，而吾意亦与之然。
安澜园十咏 其三 无边风月之阁
作者：弘历
朝代：清
体裁：七言绝句

月藉清风摇籁影，风邀明月奏琅音。三千界外三千界，踪迹无边那可寻。
安澜园十咏 其三 无边风月之阁
作者：弘历
朝代：清
体裁：七言绝句

风声月色满怀披，遮莫无边谁所为。放眼三千大千外，笑风月亦有穷时。
安澜园十咏 其三 采芳洲
作者：弘历
朝代：清
体裁：七言绝句

青蒲白芷发犹迟，欲笑辋川句那为。却看纽芽洲底者，自知即有采芳时。
安澜园十咏 其九 烟月清真楼
作者：弘历
朝代：清
体裁：七言绝句

一轮古月真无匹，几缕空烟清莫加。朗照轻笼寥廓表，便成句亦谢雕华。
安澜园十咏 其九 烟月清真楼
作者：弘历
朝代：清
体裁：七言绝句

太古以来此烟月，烟清恰会月真宜。倚楼拟欲一相问，识此清真者复谁。
安澜园十咏 其九 烟月清真楼
作者：弘历
朝代：清
体裁：七言绝句

烟如漏月清无滓，月似披烟真有情。烟月其间付不识，便宜楼者得虚名。
安澜园十咏 其九 飞睇亭
作者：弘历
朝代：清
体裁：七言绝句

上元虽报立春迟，旬阅冰融太液池。翘睇乍欣回雁度，高飞何不可同之。
安澜园十咏 其二 四宜书屋
作者：弘历
朝代：清
体裁：七言绝句

夏凉冬暖总相宜，秋月春风更最斯。雅合四时读书乐，每来却坐不多时。
安澜园十咏 其二 四宜书屋
作者：弘历
朝代：清
体裁：七言绝句

春夏秋冬无不宜，所宜乐总读书时。何须千里盐官忆，即景吾方勉近思。
安澜园十咏 其二 四宜书屋
作者：弘历
朝代：清
体裁：七言绝句

髫龄以至古希岁，实与简编手未离。四库新看编纂就，抽翻无有不宜时。
安澜园十咏 其二 涵秋堂
作者：弘历
朝代：清
体裁：七言绝句

春初何遽曰涵秋，试看棂光可驻眸。阶下才融新水澹，清波一片素殊不。
安澜园十咏 其五 无边风月之阁
作者：弘历
朝代：清
体裁：七言绝句

风月无边一阁閒，春和秋爽两犹娴。却缘惕息怀无逸，片刻何曾乐此间。
安澜园十咏 其五 远秀山房
作者：弘历
朝代：清
体裁：七言绝句

假山之顶搆云房，远见西山色尚苍。莫谓春初秀犹迟，四时佳气此中藏。
安澜园十咏 其五 远秀山房
作者：弘历
朝代：清
体裁：七言绝句

向西三架山房小，远挹西山秀可餐。林树春初犹突兀，岭姿峰态得详看。
安澜园十咏 其五 远秀山房
作者：弘历
朝代：清
体裁：七言绝句

近低微远见遥高，峰侧岭横翠莫韬。此即泰山一指喻，重华明目为斯劳。
安澜园十咏 其八 烟月清真楼
作者：弘历
朝代：清
体裁：七言绝句

月色烟容万古春，清真岂自道清真。吟容品色劳劳者，应恐高楼暗笑人。
安澜园十咏 其八 飞睇亭
作者：弘历
朝代：清
体裁：七言绝句

低俯鳞塍迥据山，犁云锄雨绘民艰。问应飞睇于何处，只在隅园咫尺间。
安澜园十咏 其八 飞睇亭
作者：弘历
朝代：清
体裁：七言绝句

安澜景本写隅园，位置亭台肖以宛。飞睇问予心所缱，海波犹未走中亹。
安澜园十咏 其八 飞睇亭
作者：弘历
朝代：清
体裁：七言绝句

景写陈家历有年，围亭种树已森然。不须飞睇隅园远，昨岁春光即目前。
安澜园十咏 其六 染霞楼
作者：弘历
朝代：清
体裁：七言绝句

楼临波影霞斯幻，楹写云光霞乃真。幻幻真真都置却，设为甘雪恰宜春。
安澜园十咏 其六 染霞楼
作者：弘历
朝代：清
体裁：七言绝句

池上层楼敞紫甍，水中楼影亦含清。自知不是餐霞侣，孤负横楣浪与名。
安澜园十咏 其六 染霞楼
作者：弘历
朝代：清
体裁：七言绝句

溪楼俯揽芰荷丛，夏月花开照影红。漫议染霞副名未，东风偶尔让薰风。
安澜园十咏 其六 绿帷舫
作者：弘历
朝代：清
体裁：七言绝句

舫室临溪帷绿垂，木兰假借一名之。风帆漫议艰浮泛，曦牖试看时动移。
安澜园十咏 其十 染霞楼
作者：弘历
朝代：清
体裁：七言绝句

高楼朴斲水边为，节棁何曾山藻施。欲拟朱光拂几咏，染霞应待夕阳时。
安澜园十咏 其十 采芳洲
作者：弘历
朝代：清
体裁：七言绝句

卉未发荣冰在池，倚栏尚匪采芳时。设云意寓离骚者，司马迁言更可思。
安澜园十咏 其十 采芳洲
作者：弘历
朝代：清
体裁：七言绝句

春孟群芳未发时，春冰虽薄尚凝池。额楣不肯孤斯览，遂以悠然意采之。
安澜园十咏 其十 采芳洲
作者：弘历
朝代：清
体裁：七言绝句

澄波之上敞轩临，蔌蔌芊芊满碧浔。是药文殊胥命采，此芳宁向楚骚寻。
安澜园十咏 其四 涵秋堂
作者：弘历
朝代：清
体裁：七言绝句

东风解冻物昭苏，即景惟春秋似无。却是虚堂如有说，庭前几个竹知乎。
安澜园十咏 其四 涵秋堂
作者：弘历
朝代：清
体裁：七言绝句

堂襟西向额涵秋，金水相生厥有由。不论何时此偶坐，总如爽气面前浮。
安澜园十咏 其四 涵秋堂
作者：弘历
朝代：清
体裁：七言绝句

当春何必重言秋，似与韶光煞兴头。旋忆菀因枯以致，个中消息可无不。
安澜园十咏 其四 远秀山房
作者：弘历
朝代：清
体裁：七言绝句

是处山房迥向西，香山远秀入檐低。常年渴望积雪际，渥野麦沾可慢徯。
安澜园十咏葄经馆 其一 四宜书屋
作者：弘历
朝代：清
体裁：七言绝句

芸幮贮有六经存，礼义之门道德源。暖席何曾来便去，寻思宁不愧题言。
安澜园十咏葄经馆 其七 飞睇亭
作者：弘历
朝代：清
体裁：七言绝句

有阁临溪遂称舫，莫愁难与泛烟波。问他坞里真舟者，此际可能鼓枻么。
安澜园十咏葄经馆 其三 涵秋堂
作者：弘历
朝代：清
体裁：七言绝句

风月三千与大千，所包含者信无边。其间人物令得所，曰实难哉愿勉旃。
安澜园十咏葄经馆 其九 采芳洲
作者：弘历
朝代：清
体裁：七言绝句

轻烟淡荡偏依月，宝月虚名不妒烟。试向其间参合相，清从太古示真禅。
安澜园十咏葄经馆 其二 无边风月之阁
作者：弘历
朝代：清
体裁：七言绝句

春夏秋冬无不宜，诗书礼乐亦如斯。一为难耳一为易，愿勖其难易置之。
安澜园十咏葄经馆 其五 染霞楼
作者：弘历
朝代：清
体裁：七言绝句

山顶三间户向西，西山爽气袖襟携。灯宵热闹翻生厌，不可无斯淡景题。
安澜园十咏葄经馆 其八 楼烟月清真
作者：弘历
朝代：清
体裁：七言绝句

一景隅园粉本分，孤亭飞睇迥超群。设如絜矩民艰处，昨岁差排事却纷。
安澜园十咏葄经馆 其六 绿帷舫
作者：弘历
朝代：清
体裁：七言绝句

染霞自是夏为宜，冰沼斯言似背驰。傍晚西园烟火起，烛霄红影致然疑。
安澜园十咏葄经馆 其四 远秀山房
作者：弘历
朝代：清
体裁：七言绝句

缀景奚妨多与名，涵秋因以额楣楹。若论春景和秋景，丽处原当剂以清。
安澜园十咏葄经馆·其十
作者：弘历
朝代：清
体裁：七言绝句

岸芷汀兰郁冻枝，陟鱼未负坦冰池。凭栏试问如何采，宜在群芳未发时。
安澜龙王庙三叠旧作韵
作者：弘历
朝代：清
体裁：五言排律

欲勘流归壑，暂教舻舣河。万年资普济，一气达洪涡。清浦才申悃，宣防竟蒇歌。由来叨一佑，敢不谢斯过。继志励无忝，答庥曰若何。惠民敷化雨，克已息心波。
安澜龙王庙六韵
作者：弘历
朝代：清
体裁：五言排律

皇考勤民瘼，龙祠建皂河。层甍临耸坝，峻宇镇回涡。毖祀精诚达，安澜永佑歌。彭城将往阅，宿顿此经过。捍禦方多事，平成竟若何。所希神贶显，沙刷辑洪波。
安澜龙王庙再叠旧作韵
作者：弘历
朝代：清
体裁：五言排律

德水方遵陆，图因阅运河。兰舟溯洄溜，桂棹舣清涡。放淤兼观绩，升香谢荐歌。千秋垂圣额，三度此钦过。予意望非别，神庥冀曰何。安澜佑黎庶，洪渎永宁波。
安澜龙王庙叠旧作韵
作者：弘历
朝代：清
体裁：五言排律

保障观徐郡，崇祠临大河。载瞻循路便，笃祜固堤涡。去岁杨桥驿，初冬瓠子歌。合龙真是速，锡祉此无过。铜沛今稍幸，耕桑阅几何。安澜钦圣敕，继志祝恬波。
安澜龙王庙四叠旧作韵
作者：弘历
朝代：清
体裁：五言排律

子丑寅之岁，连年三决河。溃南轻下壑，夺北重停涡。幸得兰阳引，稍纾瓠子歌。总缘叨惠贶，谨以谢经过。祖考胥勤是，觐扬当若何。奎文昭殿额，永佑愿安波。
安眠
作者：弘历
朝代：清
体裁：七言律诗

安眠今夜果安眠，吉雨泽深沐昊天。刻漏满消三十二，捷章盼递楚秦川。每惟道德旰宵缺，仍惜齐刑蝼蚁填。自慰自惭难置意，益乾益惕促成篇。
安眠
作者：弘历
朝代：清
体裁：古风

迩来每喜饱安眠，一夜四八卅二刻。似此高眠岂不佳，心劳仍念捷消息。官军无数歼群贼，而何贼首未一得。
安眠口号
作者：弘历
朝代：清
体裁：七言绝句

安眠半夜弗知久，望捷片时仍觉迟。不怨不尤胥不忍，如临如履祇如斯。
安眠口号
作者：弘历
朝代：清
体裁：七言绝句

老人易醒难为睡，此义由来理所常。一夜安眠世二刻，天恩沐益凛谦光。
安福舻
作者：弘历
朝代：清
体裁：五言律诗

别馆此停骖，轻舻泊碧潭。又兹来赵北，曾与到江南。泛景真无尽，敲吟向所谙。推篷宜夕眺，万顷月波涵。
安福舻
作者：弘历
朝代：清
体裁：七言律诗

御舻安福早来迎，一宿明当启水程。瞥眼两年浑似昨，快心春雨此初晴。长篇短什依然阅，越水吴山几度评。胜景那更常介意，未能忘者是民情。
安福舻
作者：弘历
朝代：清
体裁：七言律诗

黄流稳渡静阳侯，初驻江南綵画舟。为问民艰将吏治，历经越角与吴勾。波声鹢首调银瑟，月影蓬窗漾玉钩。最喜夜深饶野趣，樯灯几点映前洲。
安肃县咏菘·其一
作者：弘历
朝代：清
体裁：七言绝句

山县民风与古皆，灌园野叟足生涯。彦伦到此应增恋，霜脆甘菘味正佳。
安肃县咏菘·其三
作者：弘历
朝代：清
体裁：七言绝句

髯老羔豚顿置渠，较于藜藿定何如。性偏见说嫌形秽，退食难逢下箸馀。
安肃县咏菘·其二
作者：弘历
朝代：清
体裁：七言绝句

谁道江南足晚菘，绿琼满圃秀金风。田家滋味僧家画，野意何妨六膳充。
安肃道中·其一
作者：弘历
朝代：清
体裁：七言绝句

山岚欲泮柳烟含，驿路和风逐晓骖。行过溪桥回首望，燕南景色似江南。
安肃道中·其三
作者：弘历
朝代：清
体裁：七言绝句

菜畦果圃连溪坞，瀑水东流一带斜。怪底山川饶秀色，村名犹自号张华。
安肃道中·其二
作者：弘历
朝代：清
体裁：七言绝句

云容时喜轻笼日，雨泽频欣溥润田。畿辅省耕常岁事，景光那得似今年。
安远庙
作者：弘历
朝代：清

东岭琳宫接，题门各有名。匪尊不二法，缘系众藩情。佛日迎薰朗，慧云收雨征。金川兹武定，安远永销兵。
安远庙
作者：弘历
朝代：清
体裁：五言律诗

始自远人徕，非期疆宇恢。迹乖成事顺，功就赖天培。责实诚幸耳，循名岂易㦲。伊犁耕作辟，保泰慎筹裁。
安远庙
作者：弘历
朝代：清
体裁：五言律诗

新疆底定后，安远建祗林。万里夜来往，廿年久静愔。众生资庇荫，一已致虔钦。回逆偏猖近，陈师却愧心。
安远庙即事
作者：弘历
朝代：清
体裁：五言律诗

伊犁平定后，建庙奉金仙。镇压诸番部，奠安三十年。信非初计料，翻益外徕骈。声教诚亟盛，持盈祇悚然。
安远庙瞻礼书事
作者：弘历
朝代：清
体裁：五言排律

伊犁兵燹后，梵宇为重为。缩地齐近远，归宗何改移。今朝初庆落，戎索永延釐。耸峙辉山麓，来瞻渡水涯。制仍固尔扎，境一毗耶离。唱呗格隆侣，归旗达瓦贻。维新同致敬，忆旧孰含悲。群讶胡宽市，予怀范燮辞。藉无示败彼，讵有睹成斯。置器廑安处，恢纲靖远陲。
安阳道中览古
作者：弘历
朝代：清
体裁：五言律诗

翠䍐度安阳，秋暄晓露瀼。韩陵一片石，昼锦数间堂。建置相还邺，军期项与章。考寻閒按辔，要务让农桑。
安集延匕首
作者：弘历
朝代：清
体裁：古风

持短入长不踰尺，应速用近两刃窄。水晶为靶月芽直，筠冲插腰豫戒迫。感我厚泽贡弗惜，徒观美理霜雪色。缠绵经冗金错饰，漆龙文鞘偃蹇奕。自来非拟邓遵得，锦衭襓更檀匣袭，用昭绝域兵戈释。
宋人寒林楼观图
作者：弘历
朝代：清
体裁：七言律诗

层叠楼台惨澹林，高低一例积瑶琳。富家置酒暖烘座，赴客骑骢雪洒襟。劳逸眼前如说偈，精神笔外自标吟。李成品格犹北宋，疏宕漫从四氏寻。
宋人山云酿雨图
作者：弘历
朝代：清
体裁：七言绝句

云低风飒雨来时，杖策归楼步恐迟。粉本问从何处得，依稀应在许浑诗。
宋人岁朝图
作者：弘历
朝代：清
体裁：五言律诗

乌解能言入，花含不语芳。深红间淡白，鼓翼并调吭。试看物心喜，可知春意昌。吾民应敛锡，汉诏义犹详。
宋人岁朝图
作者：弘历
朝代：清
体裁：七言绝句

梅白�红一幅中，良禽枝上唤东风。贞元消息物皆识，知以不知造化工。
宋人松轩访友
作者：弘历
朝代：清
体裁：七言绝句

有来佳客抱琴随，静坐松轩似未知。谩道主人疏礼貌，神交却不在威仪。
宋人松阴访隐
作者：弘历
朝代：清
体裁：七言绝句

藉茅为席叶为衣，古弁何人访翠微。风度胥殊三代下，㶏翁同叟是耶非。
宋人柳阴高士
作者：弘历
朝代：清
体裁：七言绝句

柳阴高士若为高，放浪形骸意自豪。设问伊人何姓氏，于唐为李晋为陶。
宋人灞桥诗思图
作者：弘历
朝代：清
体裁：七言绝句

远山都以玉为皴，驴背回瞻别契神。千载灞桥风雪意，便宜独属郑家人。
宋人牧牛图
作者：弘历
朝代：清
体裁：五言律诗

清泉还细草，讹寝见群牛。素绘曲神肖，黄钟满脰牟。宁劳丞相问，却笑尚书犹。考牧风人咏，摛毫意自遒。
宋人隼击图
作者：弘历
朝代：清
体裁：古风

拳爪敛翼欲下击，众禽丧魄各藏匿。垂羽不择音駾息，是谓画神得妙的。蹇谔正士辟奸慝，勇将斫阵逐群敌，乃可方斯馀莫匹。
宋人雪栈牛车图
作者：弘历
朝代：清
体裁：七言绝句

门对通衢雪压尘，冲寒车马往来人。佳宾握手清谈处，旅况怜他太苦辛。
宋徽宗听松图
作者：弘历
朝代：清
体裁：七言绝句

风翻虬干谡涛如，闭目幽人耳听诸。何必宣和證以玺，通身画是瘦金书。
宋旭天香书屋
作者：弘历
朝代：清
体裁：七言绝句

高人无事坐匡床，绕舍枫丹松柏苍。著相底须认桂子，枝枝叶叶总天香。
宋旭岁朝图
作者：弘历
朝代：清
体裁：七言律诗

围炉贺岁坐茅斋，柏盏椒盘杂错皆。序齿仍存酬酢礼，逢年且喜廪仓排。新春至矣旧春似，老者安之少者怀。别有步桥叩门客，相安耕凿总吾侪。
宋旭禹王村夜话图
作者：弘历
朝代：清
体裁：五言绝句

禅关访静侣，不觉夜深时。既曰谈空谛，留图复底为。
宋澄泥石渠砚歌
作者：弘历
朝代：清
体裁：古风

石渠之名始自汉，石渠之砚制自唐。赵宋澄泥兼两代，函三得一辉文房。注书更生精谷梁，著疏文贞奏文皇。东坡草制亦宜用，其他用此应惭惶。兽形夔首错为章，背刻子孙其永昌。古铸应出修内良，是谁所宝无翼翔，檀匣什袭懋勤藏。
宋璟祠
作者：弘历
朝代：清
体裁：七言律诗

驿路秋风度古襄，丛祠遥见柏茔旁。生平事业期房杜，身后调和恨李杨。三代斯民由直道，千秋名相示周行。鲁公响拓碑重读，气味相投要在刚。
宋瓷琴
作者：弘历
朝代：清
体裁：古风

龈额恢恢太古器，形模不假雷霄制。易漆以陶岂无为，我于重华窥其义。谏者十人争小事，不如渭汭初所试。焦尾断纹浑可弃，五弦七弦惟汝置。元音澹泊从兹嗣，譬如佺羡面之粹，况以内养无火气。
宋瓷胆瓶
作者：弘历
朝代：清
体裁：七言绝句

芝为华彩玉为肌，火气全无古气披。恰似白描吴道子，观音妙相手中持。
宋瓷臂搁
作者：弘历
朝代：清
体裁：古风

物有其奇必有偶，乾坤示象羲经纽。宋瓷臂搁天府久，兹获其双不胫走。瓦形长短同薄厚，铁足淡青出蓝受。后先合德相为犮，官窑脩内陶成后。瘦金笔法搁臂肘，羲之悬腕或弗取。此理倩谁为判剖，文房雅玩堪享帚。那数琅玕琼瑶玖，卵幕杯祇盛体酒，小哉浮梁昊十九。
宋瓷臂搁
作者：弘历
朝代：清
体裁：古风

铜之寿者三代遗，宣和博古曾辨之。是时设有脩内司，官汝均定精为瓷。火父水母相济资，因成器用樽瓶罍。何来臂搁制雅宜，色古质朴非新奇。兼绝髻垦薜暴疵，瘦金健笔凭尔为。未闻贵重等夏彝，金坚土脆阅岁时。敦卣富有似此希，物以少贵固如斯，名以久彰更可思。
宋瓷骆驼
作者：弘历
朝代：清
体裁：七言律诗

泉渠奇种出荒遐，写象双峰亦自嘉。乍可昂头辞巩革，漫称闭口解埋沙。致遥惟许哥舒翰，负重得休纥那耶。修内陶成供秘玩，讵期五国伴愁嗟。
宋瓷鼎
作者：弘历
朝代：清
体裁：七言律诗

见说轻坚大邑瓷，几曾髻垦匠师嗤。瓶盆徒供家人馈，均汝遥传脩内司。无益害功伊古戒，大烹养圣系吾思。穆然葆采陈棐几，介绍凫樽与鸟彝。
宋端石百一研歌
作者：弘历
朝代：清
体裁：古风

犹是端溪老坑石，繄何人兮为琢刻。近千年矣文房侧，斑驳墨锈黔而泽。上頫下昂依古式，有义存焉应物格。頫戒其骄昂拱辟，复示象焉在周易。损上益下其名益，覆手列柱数百一。各具眼寓四门辟，休琏作诗怀周客。我曾效彼体吟什，难中惟是人情惕。即今绨几居其北，松烟染翰批简尺，百恐一失凛君德。
宋端石绶带砚歌
作者：弘历
朝代：清
体裁：古风

端溪之石润溪濑，谁凿为砚刻绶带。盖不出乎热中流，寓意乃在不言外。铁崖改绶以为寿，欲藉砚田永年久。大明铙歌鼓吹曲，亦曾用此摛词否。为寿荣乎抑辱乎，龙宾有识惭斯徒。
宋米友仁瓦砚歌
作者：弘历
朝代：清
体裁：古风

未央铜雀瓦称珍，十中曾无一二真。是瓦较彼加广博，却不规抚葛麻文。质重理细古而泽，旁识藏者米友仁。想其家学传书画，时时濡墨斯龙宾。后来弆经天籁阁，元汴法眼宁疑黂。万青山馆铭深刻，由来不知何许人。再斯可矣斯何必，忽笑斯更饶云云。
宋紫端石九龙砚
作者：弘历
朝代：清
体裁：古风

旧坑紫端刻龙九，制古朴抚不留手。出没洪波无或有，墨华入骨深而黝。宠赐安道识世守，今其子孙仍守否。
宋绣老子骑牛图·其一
作者：弘历
朝代：清
体裁：五言律诗

牛背自婆娑，苍华压额皤。盘根孕仙李，文缫出宣和。应自禹馀下，不然函谷过。诚知道可道，半万已为多。
宋绣老子骑牛图·其二
作者：弘历
朝代：清
体裁：五言律诗

长耳修眉老，卬头阔步青。胡为别玉阙，想罢作黄庭。颜驻万年少，光凝九气灵。个翁素善隐，世上且留形。
宗畅寺
作者：弘历
朝代：清
体裁：五言律诗

停跸值村寺，锡名宗畅崇。欲因阐黄教，兼以奖丹衷。内外一家信，觐瞻万姓同。致予心喜者，满谷稼登丰。
官柳
作者：弘历
朝代：清
体裁：七言绝句

官柳丝丝翠影笼，两三叶乍落西风。自从始种今乔木，十五年光想像中。
官窑小瓶
作者：弘历
朝代：清
体裁：七言绝句

宋时秘色四称名，不及柴窑一片瑛。下视永宣兹又贵，由来品第鲜常衡。
官窑瓶子歌
作者：弘历
朝代：清
体裁：古风

官窑名始宋南渡，后苑制效政和故。成章提举惟御用，臣庶弗敢过而顾。即今六百有馀载，晨星一二犹或遇。鬻从市庙供人玩，谁识当年法令固。不啻斯矣堪慨叹，即是殷周相鉴处。
官窑盘子
作者：弘历
朝代：清
体裁：七言绝句

官窑盘子六钉存，火色消沈古色温。底识是谁曾磨去，恰如有待泐斯言。
官窑盘子歌
作者：弘历
朝代：清
体裁：古风

官窑盘子生二陶，久置园中书室里。书室已多兹鲜到，偻指盖经十载矣。今朝散步偶一至，盘子居然仍在几。穆如其古神内腴，寿成二字精镌底。向品为乙今为甲，拂拭生光青目视。作歌不觉还自惭，得毋人材有似此。
官窑胆瓶戏成口号
作者：弘历
朝代：清
体裁：七言绝句

古瓶盛酒后簪花，花酒由来本一家。李白设如遇潘岳，各珍其用定争差。
定兴道中作
作者：弘历
朝代：清
体裁：五言律诗

行临平野廓，渐背远山青。或马或舆适，亭长亭短经。为看云宇布，因冀雨时零。祗有勤民意，恒于方寸铭。
定北将军班第遣人解达瓦齐至御午门受俘
作者：弘历
朝代：清
体裁：七言律诗

鸳瓦缤纷积瑞银，受俘军礼举重新。丹墀群辟齐肩侍，白组名王系颈陈。天德好生还贷死，海滨多蹇又逢屯。刑曹宪典聊迟待，指日欧刀剚叛臣。
定州众春园见山桃花始开
作者：弘历
朝代：清
体裁：五言律诗

遇闰迟春令，山桃始放荣。庭前廿年别，窗外几枝横。望柳偏嫌弱，疑梅欲斗清。含毫斯责实，不负众春名。
定州咏古
作者：弘历
朝代：清
体裁：七言律诗

京都五百里而强，昴毕天文次大梁。见说韩苏曾作郡，却怜辽宋久分疆。尔时万姓应谁主，中国一家竟二王。是岂虚为尊大论，守成永勖敬无遑。
定州咏宋事
作者：弘历
朝代：清
体裁：七言绝句

元丰炮石守城资，南渡于斯概弃之。卧塌不容鼾睡者，建隆雄语那重思。
定州咏韩苏甲乙
作者：弘历
朝代：清
体裁：七言律诗

安喜无过百里郡，韩苏梁栋用违材。韩犹倚任苏频斥，琦以行彰轼语恢。甲乙两人于是定，品评七子岂虚裁。荀卿曾议十二子，吾谓东坡诚有哉。
定州览古
作者：弘历
朝代：清
体裁：五言律诗

迤逦中山境，林端夕照红。逢秋农有庆，阅古兴无穷。事业韩彪炳，文章苏趫雄。千秋遗矩在，明月与清风。
定州道中作
作者：弘历
朝代：清
体裁：五言律诗

半夜雨才晴，朝暾马上迎。轻烟依树敛，浓露浥牟萌。历岁希逢泽，大田都可耕。春光铺沃野，欢喜自民情。
定州题刘禹锡事口号
作者：弘历
朝代：清
体裁：七言绝句

陋室原为冷隐居，趋炎冒系却殊诸。论文弗论始终者，几不德馨被诳欤。
定捷地兴济二闸为减水坝因罢芥园减水坝工诗以志事lv
作者：弘历
朝代：清
体裁：古风

泄涨图为坝芥园，近城揖盗虑开门。上游拟减豫则立，众议仍资周度爰。具曰予圣予岂敢，亦因其势其弗谖。年来清口颇收效，例此吾惟慎本根。
定清口出水志诗以示总督尹继善总河高晋
作者：弘历
朝代：清
体裁：古风

清口湖尾闾，两坝东西壅。黄未夺淮时，全淮此东送。后始言蓄禦，本由人操纵。而何胶柱者，甚靳拆茭葑。窥其意所在，重筑恐费重。宁使涨高堰，五坝漏卮供。高宝曷能容，下河灾可痛。于是议出江，徒纷如聚讼。釜底不抽薪，扬汤审何用。悉心求其策，洪泽宜腾空。高堰今出水，七尺五寸中。如增至三尺，清口仍弗动。设再增一尺，开十丈泄汹。递长递拓宽，杀涨利应众。奚待出五坝，而始拆倥偬。秋汛过弗涨，收坝资禦控。审机在专一，图便戒旁综。有过愿分任，其功不劳颂。
定窑瓷枕
作者：弘历
朝代：清
体裁：五言律诗

八角定瓷枕，面平中则虚。一陶朴初就，七宝侈何如。妥帖宵眠稳，清凉古色舒。治犹逊虞夏，敢曰梦华胥。
定窑瓷枕
作者：弘历
朝代：清
体裁：古风

冶成邵局几百年，火色尽泯秘色全。是谁佳儿峥嵘然，曲肱跽肱伏卧便。背披荷叶垂朵莲，枕之而乐曾孰焉。昼寝有戒宣尼言，丙夜亦岂每晏眠。于余此在应弃捐，藉因望古置座边，武丁遥企能梦贤。
定窑磁枕
作者：弘历
朝代：清
体裁：古风

磁中定州犹椎轮，丹青弗藉傅色纷。懿兹方枕质朴淳，蛤粉为釉铺以匀。铅气火气净且沦，粹然古貌如道人。通灵一穴堪眠云，信能忘忧能怡神。至人无梦方宜陈，小哉邯郸漫云云。
定边将军大学士温福奏报攻克布朗郭宗贼酋僧格桑窜入金川整兵追�小金川全平诗以志事
作者：弘历
朝代：清
体裁：五言律诗

美诺贼巢失，布朗挈眷迁。穷追期即获，复遁本相连。任尔狼狈顾，那容駾喙延。小金之事蒇，党恶问金川。
宛转曲
作者：弘历
朝代：清
体裁：古风

就燥者火流湿水，同气相求必其理。郭隗重燕乐毅来，无知升朝曲逆偕。伤胎毁卵凤不仪，北寺几见慈鸟栖。仲尼回车戮鸣犊，袁闳佯狂李杜覆。一堂两琴宫商应，薰莸臭味各本性。咸博结绶萧男登，牛李何怪互炭冰。其实难副忌盛名，操戈同室非人情。顾厨清流祸自取，程苏何事相尔汝。
宛转词
作者：弘历
朝代：清
体裁：七言绝句

宛宛转转石涧流，三三两两野塘鸥。飒飒洒洒惟新秋，遥遥切切军务筹。
宛转词
作者：弘历
朝代：清
体裁：古风

宛转复宛转，日月东西升。望道而未见，所志嗟奚成。宛转复宛转，有似盘中珠。少小不努力，老大将何如。宛转复宛转，听歌丝竹肉。徘徊立轩楹，谁识予衷曲。宛转复宛转，鸦鸣与鹊噪。物物含至理，忘怀观众妙。
宜春殿
作者：弘历
朝代：清
体裁：五言律诗

胜境拟方壶，网轩宝额扶。顾名试思义，育物每廑吾。即此春宜者，宁无隅向乎。几閒吟五字，怡与愧犹俱。
宜春殿题句
作者：弘历
朝代：清
体裁：七言律诗

春来无处不宜春，享帚偏称朵殿循。讵谓雕楹与画栋，每思慎已以临民。可能衣食胥丰足，率曰法廉判假真。抚序知忧弗知喜，东皇诏我体乾仁。
宜照斋
作者：弘历
朝代：清
体裁：古风

北山礼梵寺，片时驾言返。石城进北门，门内岩轩近。便途小憩留，琴书清兴引。徘徊观檐额，顾名思义允。事理胥宜照，要尤在民隐。
宜照斋
作者：弘历
朝代：清
体裁：五言律诗

垂鞭盘磴道，咫尺入园门。侧左略延步，向西别有轩。于焉小留憩，亦复切思存。万理都宜照，虽然岂易言。
宜照斋
作者：弘历
朝代：清
体裁：七言律诗

宜照由来在夕阳，偶临早晚那符常。既思设具渊明意，亦可閒吟商隐章。岂必东西定拘泥，适然潇洒正何妨。西南望捷仍戚戚，三载于斯一瞬徉。
宜照斋
作者：弘历
朝代：清
体裁：古风

游山未日中，园门进西北。岩斋近园门，于斯例憩息。大都佳赏处，未可留恋亟。斯理讵止斯，亦宜照以默。
宜照斋
作者：弘历
朝代：清
体裁：七言律诗

狮园回跸石城入，宜照栖迟旧有斋。却以面西陶意借，从无耽久尹言谐。不过片刻前题和，孤负夕阳向例皆。来去乘舆未策骑，老哉惟是略惭怀。
宜照斋
作者：弘历
朝代：清
体裁：五言律诗

西北城门入，岩斋搆向西。率因仆役憩，却异隐沦栖。合以夕阳至，而观宜照低。每来与时迕，楣额笑空题。
宜照斋
作者：弘历
朝代：清
体裁：五言律诗

迤逦谒祇园，迥从西北门。仍与陟山路，不马至岩轩。庭树披风爽，阶花带露繁。设思宜照义，人已一心存。
宜照斋
作者：弘历
朝代：清
体裁：七言律诗

邸园游返入山庄，下马书斋小躟徉。聊试身行亦偶尔，愧听人誉谓康强。循名自是题宜照，责实何须待夕阳。万理设云系渊鉴，畅春园义勉无遑。
宜照斋作歌
作者：弘历
朝代：清
体裁：古风

宜照之义已屡吟，宜照之意常存心。照人照物犹外耳，照失照得关内谌。与其务外应求内，已之得失当细寻。博学守约孰为要，克己复礼四字任。入门书斋每一憩，循名责实聊自箴。
宜照斋作歌
作者：弘历
朝代：清
体裁：古风

石城围山园两门，诣北山游路分走。东则澄观西宜照，各近园门堪憩偶。于焉早膳即视事，数十年来为例久。昨经澄观已题句，今应宜照摛吟手。因思初额本无意，斯悟均关勤政纽。心目固已含万几，物理人情宜照否。是实勤政所当先，敢忘克已随私诱。
宜照斋得句
作者：弘历
朝代：清
体裁：七言律诗

邸园游罢遂言旋，风日晴和小试鞭。何致仰瞻七萃众，却忘常御十年前。石城进复易笋辇，山舍坐因摛藻篇。物理人情归一照，幻然中倏抚流然。
宜芸馆
作者：弘历
朝代：清
体裁：五言排律

书馆冻池滨，冰光不叠沦。却因心定处，堪问古为津。馥馥芸香递，明明藻鉴陈。淑躬审诚伪，利物在君臣。讵祇言无射，端应行有遵。近方蒐四库，益觉味亲人。
宜芸馆
作者：弘历
朝代：清
体裁：古风

内府富图书，芸编随处有。独曰宜于是，此意人知否。背山复面水，净明尘不受。坐而静与稽，资益良复厚。深造乃自得，荒唐非所取。席不暇暖行，对之增怩忸。
宜芸馆
作者：弘历
朝代：清
体裁：五言律诗

回廊护幽馆，山水略遥诸。役目既无物，甄心原有书。每来惟暂坐，便去那延居。惭此宜芸处，何曾枕葄予。
宜芸馆
作者：弘历
朝代：清
体裁：古风

洁治读书馆，近水仍依山。岂其无绨几，亦复有芸编。宜恒枕葄兹，而每弗得閒。偷閒偶一至，坐祗片刻间。餍饫则何有，荒唐那免焉。摛词辄自讼，不如默而还。
宜芸馆
作者：弘历
朝代：清
体裁：七言绝句

窗明几净展芸编，祗此相宜馀概蠲。却自偶来来便去，几曾于是得穷年。
宜芸馆口号
作者：弘历
朝代：清
体裁：七言绝句

入室芸香馥馥披，闻中真与缥缃宜。席无暇暖编无展，馆不孤斯我负斯。
宜芸馆自警
作者：弘历
朝代：清
体裁：七言律诗

是处书斋贮缥缃，缥缃馥郁发芸香。束之高阁能无诮，拟以原泉愧有常。放海盈科戒欲速，枕经葄史贵知方。近因四库搜遗简，益觉瞠乎若望洋。
宜芸馆题句
作者：弘历
朝代：清
体裁：七言律诗

书堂选字号宜芸，每对芸编愧意殷。幼岁至今手离未，耄年依旧面墙勤。漠乎昔祗图修已，瞠矣兹兼励作君。三策仲舒明记忆，行知其要在尊闻。
宝华山慧居寺
作者：弘历
朝代：清
体裁：五言排律

松径霏花雨，香台霭法云。范铜辉杰阁，镂玉稳蜚文。宝志名长在，梁皇忏尚闻。芳飙舞锦卉，仙籁韵琼筼。谁识隆昌旧，从来名象纷。澄观忘万虑，小坐亦堪欣。
宝吉骝土尔扈特亲王策伯克多尔济所进色尔克斯处马也色尔克斯为洪豁尔所属界邻俄罗斯土尔扈特归顺时携以来者贡至天闲调习经岁兹御以行围性果驯良因锡之名并成是什
作者：弘历
朝代：清
体裁：七言律诗

归顺新藩贡异骢，远于哈萨路难通。本殊汉帝贰师取，宁数周王八骏同。教育天闲观骥德，竟如土产备车攻。题词自是表诚恪，曰示怀柔祗愧衷。
宝塔院
作者：弘历
朝代：清
体裁：七言绝句

两塔今惟一尚存，既成必坏有名言。如寻舍利及丝发，未识文殊与世尊。
宝塔院
作者：弘历
朝代：清
体裁：七言绝句

宝塔崔巍倚昊穹，云藏师利发于中。□黎谨守天龙护，可识内空与外空。
宝塔院
作者：弘历
朝代：清
体裁：七言绝句

隆崇窣堵倚穹苍，建自何时未易详。大地文殊一丝发，奚云独在个中藏。
宝带桥
作者：弘历
朝代：清
体裁：七言绝句

匪伊垂之玉有条，两湖春水绿如浇。印公豪敚苏公物，飞作吴中第一桥。
宝应县咏事
作者：弘历
朝代：清
体裁：七言绝句

上元获宝县名改，其宝已难定假真。便使果真为瑞应，牝鸡可得救司晨。
宝月楼
作者：弘历
朝代：清
体裁：七言律诗

两层杰阁出城头，春色皇州俯满眸。素壁綵屏新换帖，碧檐银魄始垂钩。丹梯那似惠连陟，玉斧何须吴质脩。宝月名楼亦已久，几曾玩月一登楼。
宝月楼
作者：弘历
朝代：清
体裁：五言律诗

冬冰俯北沼，春阁出南城。宝月昔时记，韶年今日迎。屏文新茀禄，镜影大光明。麟次居回部，安西系远情。
宝月楼
作者：弘历
朝代：清
体裁：五言律诗

南岸两层楼，城街俯下头。一年登一度，新景又新酬。晓月那常遇，条风已渐柔。凭观灯市闹，百岁帝王州。
宝月楼
作者：弘历
朝代：清
体裁：五言律诗

层构耸眈眈，液池南复南。新蟾才一掐，古偈悟千潭。讵必华灯赏，雅宜清兴探。西山登处见，春气郁烟岚。
宝月楼
作者：弘历
朝代：清
体裁：五言律诗

杰阁耸宫城，蜃窗耀日晶。俯看肩毂辏，深廑治安情。冻浦犹迟解，新蟾漫逮盈。虽然称宝月，未赏玉轮明。
宝月楼
作者：弘历
朝代：清
体裁：五言律诗

楼楯枕黄城，长安街俯呈。万年祝巩固，百室幸宁盈。岂不还淳愿，兼思同豫情。廑哉惟保泰，遑敢诩丰亨。
宝月楼
作者：弘历
朝代：清
体裁：七言律诗

液池南岸有高楼，宝月佳名题上头。正望元宵生玉魄，堪凭春色始皇州。綵屏吉语农祥吁，香扆恒铭民莫求。保泰深心端在此，敢因韶节恣欢游。
宝月楼
作者：弘历
朝代：清
体裁：七言律诗

液池轣辘冰床过，春阁峥嵘翠跸停。柏子祥烟鼎喷馥，椒花吉语胜霏馨。行时窗俯九条陌，数日阶舒五叶蓂。岁岁御园上元度，高楼宝月付诗屏。
宝月楼
作者：弘历
朝代：清
体裁：五言律诗

淑气渐和凝，高楼拾级登。北杓已东转，西宇向南凭。门户新粘帖，街衢早鬻灯。团圞三五近，眺赏又何曾。
宝月楼
作者：弘历
朝代：清
体裁：七言绝句

轻舟遮莫岸边维，衣染荷香坐片时。叶屿花台云锦错，广寒乍拟是西池。
宝月楼
作者：弘历
朝代：清
体裁：五言律诗

高阁耸嵯峨，新年此一过。才看生玉宇，讵在涌金波。栏不数扶上，窗惟暂凭睋。长安街市上，春色渐融和。
宝月楼六韵
作者：弘历
朝代：清
体裁：五言排律

钧轴青旗转，璇玑玉烛调。高楼春可望，斜汉月恒邀。旭霭占多谷，露湑咏蓼萧。敬思九功叙，敢诩八瀛朝。綵燕翔屏绮，银花�胜韶。晚来钩影挂，欲钓上元宵。
宝月楼即景
作者：弘历
朝代：清
体裁：五言律诗

三阳初岁景，百世帝王都。恰合登楼望，不孤宝月呼。新蟾银汉洒，积玉液池铺。抚序敕几处，惟怀慎永图。
宝月楼自警
作者：弘历
朝代：清
体裁：七言律诗

液池南岸嫌其远，搆以层楼据路中。世载画图朝夕似，新正吟咏昔今同。俯临万井诚繁庶，自顾八旬恐脞丛。归政五年亦近矣，或当如愿昊恩蒙。
宝月楼题句
作者：弘历
朝代：清
体裁：七言律诗

东北风吹律应条，密云微雪洒崇朝。冰床碾玉双轮朗，月阁梯霞百级超。胜启瑶筐逮人日，灯悬松栋迓元宵。御园烟火常年例，分付高楼自庆宵。
宝珠洞
作者：弘历
朝代：清
体裁：古风

洞宜在深谷，而此据绝顶。已足惊凡尘，仍复示真境。香界更向北，攀跻至俄顷。精舍可小憩，俯视目堪骋。我行虽减从，亦有相随等。劳逸岂无殊，即事仅吾省。吟馀可前进，遂与跋横岭。
宝珠洞
作者：弘历
朝代：清
体裁：五言律诗

趁凉寻胜赏，快霁畅崇情。行意遵山径，游睎倚榭楹。淙泉含古味，谡籁带秋声。豁达烟霄上，凭陵万象呈。
宝珠洞
作者：弘历
朝代：清
体裁：古风

香界据岩巅，宝珠更巅顶。取近不辞高，为剪西山岭。便道所必经，况别时已永。俯我虚室窗，万概要全领。讵云畅遥情，亦以发深省。
宝珠洞·其一
作者：弘历
朝代：清
体裁：七言绝句

极顶何来洞穴深，仙风吹送八琅音。个中疑有天龙护，时作人间六月霖。
宝珠洞·其三
作者：弘历
朝代：清
体裁：七言绝句

天半轩斋一倚楹，初冬风物值晴明。即今一晌拈吟处，何似去年望里情。
宝珠洞·其二
作者：弘历
朝代：清
体裁：七言绝句

是处真称迥出凡，天花馡馥落云岩。恰如观象读周易，六位成章索得咸。
宝相寺
作者：弘历
朝代：清
体裁：五言律诗

宝相辉真相，规模肖五台。山园原密迩，兰径试寻来。师利无言说，花宫有实枚。侧傍精舍在，便与少延陪。
宝相寺瞻礼
作者：弘历
朝代：清
体裁：五言律诗

宝相肖殊相，今年忆去年。由来有为法，那识不二禅。大士本无我，繄予未歇肩。徒教译梵典，供养座莲前。
宝相寺瞻礼
作者：弘历
朝代：清
体裁：五言律诗

是相即非相，文殊正不殊。于斯瞻最胜，岂曰落空无。万亿化身现，光明智海俱。延釐将利物，一念并殷吾。
宝相寺瞻礼
作者：弘历
朝代：清
体裁：五言律诗

月望宜瞻礼，梵宫近御园。念惟祈雨泽，农实迫田原。台肖称五界，相宣不二门。设云惭愧处，审未悟三幡。
宝相寺瞻礼再叠壬辰诗韵
作者：弘历
朝代：清
体裁：五言律诗

阅武后礼寺，年来循弗殊。固知今似昔，未悟有如无。丑岁五台者，卯春一相俱。屏营袪别祷，佛惠不私吾。
宝相寺瞻礼叠壬辰诗韵
作者：弘历
朝代：清
体裁：五言律诗

向每来瞻礼，今来事总殊。谁知虔庆祝，转眼落虚无。相好诚如是，光阴那与俱。延釐句犹泐，睨视怆悲吾。
宝相寺落成瞻礼因用辛巳五台殊像寺韵二首·其一
作者：弘历
朝代：清
体裁：五言律诗

圣母七旬庆，五台礼㬅殊。法光钦意蕊，宝相印心珠。出帑非民力，鸠工依手图。落成兹卜吉，瞻礼过山衢。
宝相寺落成瞻礼因用辛巳五台殊像寺韵二首·其二
作者：弘历
朝代：清
体裁：五言律诗

东西宁彼此，相好那同殊。总祝无疆寿，应符如意珠。灵踪纪竺牒，胜刹起黄图。花雨从空落，缤纷上景衢。
宝谛寺
作者：弘历
朝代：清
体裁：五言律诗

名山启初地，法界落中台。像是黄金写，经因白马来。禅枝冬不谢，意蕊雪如开。去后闻钟韵，还疑叶斗才。
宝谛寺
作者：弘历
朝代：清
体裁：古风

鹫峰肖得文殊像，搆寺居之大方广。五台所礼了不殊，今既非来昨非往。须弥枣叶皆真容，讵惟相好斯瞻仰。无同异中有异同，譬见搔痒亦生痒。大士不起分别心，流水閒云一安养。
实胜寺
作者：弘历
朝代：清
体裁：古风

天聪建年后，蒙古日觐来。是皆奉佛者，梵宇于是开。神道而设教，易语理最该。圣人岂外兹，所谋远且恢。是寺名实胜，征明得胜回。上下同努力，成功资众材。因绎实之义，万理包以皆。弃实务虚名，所望难副怀。崇实允在兹，务名岂为哉。
实胜寺
作者：弘历
朝代：清
体裁：古风

实胜寺建山之阳，置健锐营早有记。以遵家法宣国威，实赖八旗兵子弟。平定西域及金川，无不功成庆如志。何意海外邪教辈，俾两提臣误军事。一南一北自株守，与贼以暇贼生计。绿营恇怯恶习成，遇敌猖狂即退避。以致蔓延恣枭张，三月待久捷未至。幸子虑早遣将臣，一新旗鼓申军律。稍待调兵抵台湾，歼贼安民整吏治。用人之失我实当，略叙其详不胜愧。
实胜寺
作者：弘历
朝代：清
体裁：古风

得禾周名书，获鼎汉纪年。是寺称实胜，其事犹可传。明兵十三万，水陆数道连。志曾期破釜，言已侈投鞭。弱妇实怀惧，壮士难夺坚。文祖处以暇，旋命彭与韩。坦然逸待劳，乃在松山间。破竹迎刃解，谁能抗师颜。诸路一时败，困兽遇秋畋。从此威天下，燕京数往还。创寺肇锡名，用以示弗谖。我来步上方，晶阳空宇悬。百年父老希，所闻乃传言。
实胜寺
作者：弘历
朝代：清
体裁：古风

沈阳既建都，佛宇于焉搆。名之曰实胜，义盖叔孙取。遂致定中原，万方徕辐辏。虽资幽赞力，允藉神功茂。小子承先烈，月将而日就。戊辰筑梵宇，西山之东岫。题额实同之，金川功速奏。其后五年间，准回归我宥。黩武则何敢，诘戎亦云懋。握胜胥以实，循名幸略副。惟励继绳心，永赖祖宗佑。
实胜寺
作者：弘历
朝代：清
体裁：五言律诗

精蓝何处无，初地佑皇图。虔礼世尊相，敬思开国模。艰难缅御铠，威烈仰神弧。佛是仔肩重，忧勤益切吾。
实胜寺八韵
作者：弘历
朝代：清
体裁：五言排律

金川昔奏绩，实胜葺祗园。事迹纪穹碣，营规缮列屯。即今平厄鲁，更顺定花门。允藉鹰扬勇，敢忘鸿佑恩。造功庆维兆，嬉武戒犹存。佛力恃奚可，人为勉应敦。聊因观众技，便以识衷言。怵惕外宁候，范文有至论。
实胜寺叠去岁韵
作者：弘历
朝代：清
体裁：古风

实胜寺每兆实胜，蒙天恩不可无记。匪予始乃自太宗，松杏山攻率子弟。敬述此事用此名，西域金川早如志。以为是后应偃武，与民休息可无事。不意丙午岁之冬，台湾邪教萌逆计。两提臣乃互观望，不敢首进更退避。以此养痈贼蔓延，攻城掳社猖獗至。更命重臣徵劲兵，百巴图鲁娴师律。屡战屡胜擒二竖，三月功成乱反治。幸哉未致辱前名，不然何以掩斯愧。
实胜寺述义
作者：弘历
朝代：清
体裁：古风

实胜有二义，其义试详述。文皇纪战勋，前岁仰戎诘。斯寺仿旧为，耆定屡蒙吉。至于实胜义，世出世同律。万法归大圆，佛智惟一实。于战更易知，胜在众心一。是二义原合，平易非巧术。然而不外敬，五字示昭悉。
宣化奏报得雨口号
作者：弘历
朝代：清
体裁：七言绝句

宣化山田报渥沾，雨丝傍晚复廉纤。一为望霁一为慰，惬意安能获两兼。
宣化总兵刘允桂大同总兵沐特恩各报得透雨诗以志慰
作者：弘历
朝代：清
体裁：七言律诗

宣化大同近邻接，被灾右重左微轻。一朝两处驰章至，首夏下旬霈泽并。早黍晚禾耕种起，高原低隰浍沟盈。昊天生物恩诚普，感谢心殷敬自盟。
宣和柳鸦芦雁卷·其一
作者：弘历
朝代：清
体裁：七言绝句

柳丝芦叶粗粗绘，鸦意雁姿细细摹。植物无情飞物有，写真岂不在兹乎。
宣和柳鸦芦雁卷·其三
作者：弘历
朝代：清
体裁：七言绝句

柳合藏鸦芦聚雁，天然位置位称佳。蔡京王黼继为相，何独用人识乃乖。
宣和柳鸦芦雁卷·其二
作者：弘历
朝代：清
体裁：七言绝句

本于花鸟擅传神，近得寒江归棹真。一例入微能契妙，其昌已辨主和宾。
室中联有花香鸟语群生乐月霁风清造物心之句因各成题六韵 其一 赋得花香鸟语
作者：弘历
朝代：清
体裁：五言排律

寓物不留意，澄观可会心。昔时惟志乐，此日切君临。映砌花香递，隔窗鸟语吟。巧簧度逸态，清麝护流音。宛转含旖旎，悠扬效静深。春台方詄荡，熙性愿林林。
室中联有花香鸟语群生乐月霁风清造物心之句因各成题六韵 其二 赋得月霁风清
作者：弘历
朝代：清
体裁：五言排律

宝月方当霁，惠风复凑清。吹云无点翳，度籁有腾晶。习习如含朗，明明似应声。一轮正梢上，十日不条鸣。李辟文非拟，程逢道自生。流光入窗际，忆昔此经横。
宫词体题冷枚汉宫春晓图·其一
作者：弘历
朝代：清
体裁：七言绝句

柳暗花明曙景新，生绡图得汉宫春。汉宫春色寻常遍，不到金阶奉帚人。
宫词体题冷枚汉宫春晓图·其三
作者：弘历
朝代：清
体裁：七言绝句

匀贴胭脂衬粉浓，迎风端不让芙蓉。画师恐是毛延寿，费却金钱更敛容。
宫词体题冷枚汉宫春晓图·其二
作者：弘历
朝代：清
体裁：七言绝句

披香殿里按云和，玉树千枝艳绮罗。为妒平阳频赐锦，选来小玉自教歌。
宴准噶尔夷使
作者：弘历
朝代：清
体裁：七言律诗

敬承庭训戒嘉兵，底事犁庭剪骇鲸。宛马已看来万里，屠苏应许预元正。冠裳陪处卿云拥，韶頀传时瑞凤鸣。守在四夷常勖志，敢誇驭远有权衡。
宴准噶尔夷使
作者：弘历
朝代：清
体裁：七言律诗

渠搜入贡值巡方，后队随行许觐光。麾去招来遵我约，毡裘帕额适其常。三巡湛露申欢豫，二月东风正艳阳。深戒誇奢缠锦树，盈宁略足示来王。
宴准噶尔夷使并许观灯
作者：弘历
朝代：清
体裁：五言律诗

典属宣夷使，观灯锡宠荣。银花争雪艳，火树入宵明。常凛勤边戒，聊通职贡情。羁縻西旅族，迩亦解朝正。
宴哈萨克陪臣作
作者：弘历
朝代：清
体裁：七言律诗

哈萨陪臣候起居，优恩锡宴示荣诸。徐闻壶漏迟金狄，不藉琼筵命象胥。塞限寒门帝京到，风来暑节晓凉舒。时和武定遐方顺，惟励谦冲凛执虚。
宴噶尔藏多尔济等即席得句
作者：弘历
朝代：清
体裁：七言律诗

风清日朗好秋时，嘉会新藩式燕仪。众建一如札萨克，悉臣今逮绰罗斯。露瀼毕令沾三爵，月上仍教阅九枝。讵我怀柔能致远，神尧威惠万年垂。
宴土尔扈特使臣
作者：弘历
朝代：清
体裁：七言律诗

乌孙别种限罗叉，假道崎岖岁月赊。天阙不辞钦献赆，雪山何碍许熬茶。覆帱谁可殊圆盖，中外由来本一家。彼以诚输以诚惠，无心蜀望更勤遐。
宴坐
作者：弘历
朝代：清
体裁：古风

宴坐略清暇，身閒心未閒。朅思元日雪，汜胜庆兆年。仲季巡江国，时若宜农田。侵寻入首夏，齐燕历回銮。虽有沾雨处，颇多望泽偏。心神为弗宁，宵旰祈霖虔。奈何云甫作，而风妒之旋。御园饶佳景，何曾顾盘桓。无可消繁绪，摛词廑民艰。
宴坐
作者：弘历
朝代：清
体裁：五言律诗

宴坐莫之春，田盘返跸巡。蓟东几稔麦，河北缱饥民。那赏芳园景，仍希甘泽频。不辞愁郁郁，合是个中人。
宴坐养心殿即事自警
作者：弘历
朝代：清
体裁：七言律诗

武功成矣久销戈，秋稔今年丰者多。虽曰万几仍有暇，以云庶政尚无讹。心惟逢顺斯易懈，志愿自强永不磨。甘肃顿思遭旱处，歉馀冬冷况如何。
宴坐养心殿得句
作者：弘历
朝代：清
体裁：古风

御殿虽例事，勤政之一端。弗数戒太疏，拜恩候众官。夏五已炎节，通闰犹清寒。朵殿那觉歊，书史资盘桓。昼长清暇多，却非心所安。
宴坐堂中偶尔成咏
作者：弘历
朝代：清
体裁：七言律诗

春雪旬朝消易易，灯宵七日过堂堂。略欣闹后值几暇，惟是忧先望泽长。岁久人情知莫测，时踰阳德颂方刚。那称勤学敢忘学，更觉躬行惭不遑。
宴坐斋中偶尔成咏
作者：弘历
朝代：清
体裁：七言律诗

优沾甘雨暮春时，近远均叨奏牍披。未敢即怡恐心放，惟存益敬吁天知。原仍禫服游观懒，弃置芳园花柳期。改浚引河工逮蒇，合龙又盼喜音驰。
宴坐斋中偶尔成咏
作者：弘历
朝代：清
体裁：七言律诗

岁月堂堂忽六旬，书窗昔日忆脩身。宵衣旰食兹谁代，夕惕朝乾切已频。大率懒为高兴事，不期喜用长年人。金刚不住念深契，却住勤民一念真。
宴坐斋中偶尔成咏
作者：弘历
朝代：清
体裁：古风

麦秋宜快晴，云敛天如洗。插秧资黄梅，尺泽早沾矣。良足慰吾农，吾宁不为喜。消暇坐虚斋，疏达窗四启。风度松含籁，露滋花散绮。展卷鉴古今，敕几筹遐迩。理固不易晰，情更实难揣。爱而知其恶，恶而知其美。六时有劳逸，一心无终始。
宴坐斋中偶尔成咏·其一
作者：弘历
朝代：清
体裁：七言律诗

忽度八旬本不期，论成四得述衷思。人之常也已偶遇，天独厚哉众所知。自夏入秋恒栗栗，每阴而霁幸时时。诸凡顺遂诸仪蒇，宴坐閒吟心益夔。
宴坐斋中偶尔成咏·其二
作者：弘历
朝代：清
体裁：七言律诗

古稀六帝三登八，所鄙宋梁所慕元。惟至元称一代杰，逊乾隆看五世孙。自思昊贶如何受，益惕藐躬不尽言。或可丙辰幸归政，希之讵敢必心存。
宴坐斋中成咏
作者：弘历
朝代：清
体裁：古风

初到暮春似仲春，阴寒花事一无有。小驻六朝如廿朝，回暖棉轻换皮厚。柏苍松翠固无改，红者杏桃绿者柳。予之喜者宁在兹，麦发于阡禾种亩。然而喜中恒带愁，愁盼藏西军驿纠。藏固雪区西更大，长夏弗消冬益富。昨年台报至秋末，原称廓尔喀贼走。自兹朝盼及暮询，展转遂至半年久。安南之事则已定，黩武有戒弗穷究。佳山水间富丽春，惭愧居心祛物诱。
宴坐斋中成咏
作者：弘历
朝代：清
体裁：古风

江浙望晴晴，闽粤望雨雨。其馀各称时，额手庆农务。谁云此一室，每因周九宇。报丰不为喜，恐属饰言附。告灾辄为愁，赒济敢蕲固。人情阅知艰，天眷承益惧。永言持此志，庶不至大误。
宴坐斋中有会
作者：弘历
朝代：清
体裁：七言律诗

已历乾隆四十春，有成三载惭诚真。始勤所忌惟终怠，责已常先于课人。消暇每欣葄经史，敕几那计弊精神。近知结习还应去，书注日新喻扫尘。
宴坐斋中有作
作者：弘历
朝代：清
体裁：七言律诗

小春时节禁庭静，宴坐斋中理绪寻。题句懒为奇特语，读书恐负圣贤心。祈农幸值场筑普，问报那论宫漏深。昏垫荆州未苏息，安居惟是愧难禁。
宴坐斋中肃然成咏
作者：弘历
朝代：清
体裁：七言律诗

景德先农述职连，勤民鉴已幸无愆。坛馀朝夕及文庙，陵峙东西待次年。渥雨快晴覃意惬，若时逢运励心虔。更希丘泽宗社祀，鸿佑躬承乙卯全。
宴坐斋中肃然成咏叠己酉韵
作者：弘历
朝代：清
体裁：七言律诗

己酉成吟盼乙卯，其期瞬息岂曾愆。祀惟大小幸承遍，时则丙辰又阅年。尊典北郊应子奉，于园斋处尽心虔。父高母厚承恩独，深感深惭获十全。
宴蒙古诸王公
作者：弘历
朝代：清
体裁：七言律诗

瑞云卿拥拂庐穹，诈马筵陈许贡衷。典属威仪五等列，本朝恩数一家同。屏藩各守无踰志，敦朴群欣有古风。咨尔嘉宾思乃业，自绵带砺福无穷。
宴蒙古诸部落即席得句
作者：弘历
朝代：清
体裁：七言律诗

四野天垂连大漠，三秋日朗彻穹庐。藉兹牲酒聊欢众，讵是恩膏漫颂予。立马看馀诈马继，左贤赐已右贤如。不拘礼数敦诚意，嘉尔风犹似古初。
宴西洋博尔都噶里雅国使臣
作者：弘历
朝代：清
体裁：五言律诗

越纪一来庭，条枝隔大溟。度能遵礼典，名未著山经。勤远非吾事，柔遐藉国灵。指南漫须赐，彼自解瞻星。
宴都尔伯特亲王策凌郡王策凌乌巴什等于万树园诗以纪事·其一
作者：弘历
朝代：清
体裁：七言绝句

万树参天焕曙霞，穹庐酒醴乐柔遐。薰风五月偏含爽，湛露三巡共拜嘉。
宴都尔伯特亲王策凌郡王策凌乌巴什等于万树园诗以纪事·其三
作者：弘历
朝代：清
体裁：七言绝句

渠搜何必镇天骄，来贺倾诚不惮遥。外厩马为中厩献，新宾人并旧宾邀。
宴都尔伯特亲王策凌郡王策凌乌巴什等于万树园诗以纪事·其二
作者：弘历
朝代：清
体裁：七言绝句

天与人归宁可拒，茅分爵锡自应加。徵招应律欢情洽，试听编钟设虡牙。
宴都尔伯特亲王策凌郡王策凌乌巴什等于万树园诗以纪事·其四
作者：弘历
朝代：清
体裁：七言绝句

鐻鍝自可随方俗，冠服同教式本朝。避暑匪今廑惠远，千秋家法仰仁尧。
宵雨
作者：弘历
朝代：清
体裁：五言律诗

宵雨灯窗外，廉纤入听频。渐增檐溜响，全润树阴尘。度寸应滋麦，闻声已畅神。披衣忙看处，此乐共农民。
家万年有道之长也
作者：弘历
朝代：清
体裁：七言绝句

辟雍时尚属鞬櫜，过鲁空传祀太牢。更步故宫翔凤阁，彬彬群彦想分曹。
家鹤
作者：弘历
朝代：清

家鹤唳松荫，声凄故不扬。野雁叫洲渚，春宇随翱翔。胡为凌云姿，逊彼栖芦行。由来受羁束，只为饱稻粱。垂飞翅己剪，待饲颈空长。弹舌吊水月，念结烟霞乡。世事有如此，对之增慨慷。
家鹤
作者：弘历
朝代：清
体裁：古风

家鹤唳松阴，声凄故不扬。野雁叫洲渚，春宇随翱翔。胡为凌云姿，逊彼栖芦行。由来受羁束，只为饱稻粱。垂飞翅已剪，待饲颈空长。弹舌吊水月，念结烟霞乡。世事有如此，对之增慨慷。
宽严一首
作者：弘历
朝代：清
体裁：古风

春温秋肃相推迁，肃实严也温实宽。斯有为矣非神筌，运以无形惟昊天。垂衣出治宜体乾，力则未充次勉旃。如春秋可独用专，一宽一严犹觉偏。子莫执中慎无权，宽于民而严于官。宽于良而严于奸，或庶几乎佩韦弦。
宾竹室
作者：弘历
朝代：清
体裁：七言绝句

埭下深培雪色滋，白瑶田映绿琼枝。此宾犹觉匹夫异，亦可依然与迭为。
宾竹室
作者：弘历
朝代：清
体裁：七言绝句

如箦庭前猗翠筠，声弹清瑟影龙鳞。若论有节方君子，可不延为座上宾。
宾竹室
作者：弘历
朝代：清
体裁：古风

室在绿琅玕丛里，宾竹之名乃以此。讵因潇洒托幽兴，植中盖谓斯君子。王顺长息岂其伦，颜般亥唐庶可拟。迭为宾主则勋华，人伦之至心焉企。
宾竹室
作者：弘历
朝代：清
体裁：七言绝句

新笋成篁绿郁森，非耽幽籁学虚心。如云伐木兴宵雅，亦欲频游君子林。
宾竹室
作者：弘历
朝代：清
体裁：七言绝句

曲径琳琅护小轩，园人扫雪密培根。曰宾君子宁斯谓，无易由言舌莫扪。
宾竹室
作者：弘历
朝代：清
体裁：五言律诗

月下檀栾影，风前淅飒声。箨兮吹汝和，夷也圣之清。等度真潇洒，安排岂墄平。便应延入幕，底镇傲南荣。
宾竹室
作者：弘历
朝代：清
体裁：七言绝句

植中底事称君子，风度穆然若古人。即看虚心与介节，如斯何不可为宾。
宾竹室
作者：弘历
朝代：清
体裁：七言绝句

漫道北方不宜竹，背风迎日也堪栽。延宾何必计多少，几个亦称君子哉。
宾竹室
作者：弘历
朝代：清
体裁：五言律诗

风飒与烟凝，相看总绝胜。高低均致远，疏密自分层。翰墨延嘉客，松梅结古朋。琅玕成实后，惟待下金鹏。
宾竹室口号
作者：弘历
朝代：清
体裁：五言绝句

众木待新春，依然祇绿筠。即看贞节度，亦得号嘉宾。
宾竹室口号
作者：弘历
朝代：清
体裁：七言绝句

收雪将来竹埭培，绿琼枝覆白瑶堆。笑非京洛程家宅，却得游杨砌下陪。
宾竹室口号
作者：弘历
朝代：清
体裁：七言绝句

渭川君子副名真，劲节虚心孰与伦。此日帝王师信少，依稀可唤子陵宾。
宿云檐
作者：弘历
朝代：清
体裁：七言律诗

写楹才见一丝铺，近巘遥峦乍有无。五里张公真小矣，千年米老尚存乎。衣衫常虑沾霉润，步武偏教绕径纡。何必虞臣进歌颂，山庄揽结作清娱。
宿云檐
作者：弘历
朝代：清
体裁：七言绝句

名山无不解生云，写雾出楹古所闻。岂必较他周与孔，雪乎雨可两都欣。
宿云檐
作者：弘历
朝代：清
体裁：七言绝句

天畔閒云去若飞，何曾檐际有云归。迩来雨不雨皆可，消得崇情阅化机。
宿云檐
作者：弘历
朝代：清
体裁：古风

山房倚翠岩，檐虚云每寄。气霁景澄候，丰隆早收技。偶来坐清昼，聊结氤氲意。如将霏六花，谢赋还能试。
宿云檐
作者：弘历
朝代：清
体裁：古风

山轩据高处，每与名宿云。出岫势既易，写檐气亦氲。但其所对时，有愁复有欣。值霖见斯畏，逢暵望致勤。孟春雪优沾，东郊便兴耘。云可弗云可，无系休云云。
宿云檐
作者：弘历
朝代：清
体裁：古风

昨日晴明今日雨，烟丝风片霏林楚。珠帘捲不去溟濛，宿云妙趣参尔许。妙趣宿云匪今夫，朅来欣遇谓向无。世间万事率如此，不为物转其谁乎。
宿云檐
作者：弘历
朝代：清
体裁：七言绝句

最欣秋霁敞山扉，一缕天边去若飞。莫谓英英曾不见，据床犹觉润沾衣。
宿云檐
作者：弘历
朝代：清
体裁：古风

盼雨愿云来，望霁喜云去。惟当沾泽时，来去胥无虑。兹临轩之檐，正值云之宿。衣裳不妨润，几席惯相付。多多益善候，伫重霈嘉澍。
宿云檐
作者：弘历
朝代：清
体裁：七言绝句

秋来天淡与云閒，那见英英宿栋间。却为晚田犹待泽，思量肤寸尔何悭。
宿云檐
作者：弘历
朝代：清
体裁：七言绝句

英英淰淰写檐深，山下应知望作阴。分付秋云权此宿，莫教飞去便为霖。
宿云檐
作者：弘历
朝代：清
体裁：五言绝句

蔚若真犹幻，悠然散复凝。白云应笑我，常宿此何曾。
宿云檐口号
作者：弘历
朝代：清
体裁：七言绝句

秋日何宜宜快晴，高标羲御曝光晶。凭窗满野西城近，分付云檐漫副名。
宿云檐口号
作者：弘历
朝代：清
体裁：七言绝句

翠云岩畔宿云檐，云假云真两不嫌。我却何曾来一宿，空寻名象屡吟拈。
宿云檐得句
作者：弘历
朝代：清
体裁：古风

搆斋必有檐，生云那无宿。是檐额宿云，默会其义淑。生者动之机，宿者静之伏。生宿孰为根，是理体应熟。濂溪太极图，旨哉方寸读。
宿少林寺用唐沈佺期韵
作者：弘历
朝代：清
体裁：五言律诗

明日瞻中岳，今宵宿少林。心依六禅静，寺据万山深。树古风留籁，地灵夕作阴。应教半岩雨，发我夜窗吟。
宿斋宫即事
作者：弘历
朝代：清
体裁：七言律诗

星惟辰见月惟阳，宫漏声迟日正长。仍似昨年斯望捷，敢云春雨已占祥。每因閒暇廑无逸，曰奉居诸运有常。孰谓值斋方事简，书呈四库勘犹忙。
宿方山
作者：弘历
朝代：清
体裁：古风

寺则灵岩寺，山实古方山。寺名同姑苏，山号如田盘。究应属之谁，真假辨为难。在兹合言兹，趣况性所安。窈深廓有容，缭曲往复还。游穷半日力，大略亦毕观。薄暮归寝室，清宵静以閒。向者林泉佳，勿留方寸间。
宿方山
作者：弘历
朝代：清
体裁：七言律诗

我宿方山率有诗，此来七字可无之。承欢侍笑嗟非昔，抹月披风又一时。胜处忘忧那能忘，个中宜咏信相宜。历年旧作联新句，补阙聊因勉缀词。
宿方山
作者：弘历
朝代：清
体裁：古风

行馆傍花宫，林峦益致静。山游薄暮归，篝灯夜方永。定钟近宵声，弗霜亦含警。安禅付彼僧，我自娱清省。
宿方山
作者：弘历
朝代：清

行馆傍花宫，林峦益致静。山游薄暮归，篝灯夜方永。定钟近宵声，弗霜亦念警。安禅付彼僧，我自娱清省。
宿永慕斋
作者：弘历
朝代：清
体裁：五言律诗

斋阁又来临，鼎湖隔岭岑。驰神由自昔，慕泽到于今。雪后山光冷，时陈树影深。一年才一宿，何以副初心。
宿灵岩寺再叠赵嘏韵
作者：弘历
朝代：清
体裁：五言律诗

东峰吐玉魄，知涌自瀛洲。光纵写花夕，意原抱桂秋。迥堪呼以问，寒不湿而流。小坐且迟寐，吟赓赵倚楼。
宿灵岩寺用赵嘏韵
作者：弘历
朝代：清
体裁：五言律诗

重来依净界，高处俯沧洲。不见吴宫月，空馀古井秋。景光宜静托，诗句和名流。心洗太湖水，澹然恰映楼。
宿迁道中作
作者：弘历
朝代：清
体裁：七言律诗

观民展义举时巡，泽国非遥路少尘。毕雨箕风从好恶，小廉大法勖臣邻。就瞻一任扶携至，出入何须警跸频。底事初逢如旧识，本吾宵旰系怀人。
宿长清县示地方吏
作者：弘历
朝代：清
体裁：古风

长清标县名，难考义所取。筑馆备慈颐，由来亦已久。巡方每憩躬，忆昔惟俛首。不能舍之过，恐众劳奔走。长途藉徙倚，清斋远尘垢。然意岂在兹，触绪摛吟口。试问大小吏，两字守诸否。
宿长清县行馆
作者：弘历
朝代：清
体裁：五言律诗

行馆新城旧，恰当一宿程。那忘忆昔念，益切慕棬情。有暇惟勤敕，安民戒屡更。因思弊吏法，未易曰长清。
宿长清县行馆作
作者：弘历
朝代：清
体裁：五言律诗

行馆昔曾憩，春风此又临。径庭原宿识，几研待清吟。砌卉喷芳意，陌杨铺密阴。今朝见山色，罨画足娱心。
宿长清县行馆志意
作者：弘历
朝代：清
体裁：古风

吉行路不遥，逐顿行馆置。无过一宿去，搆筑嫌多费。昔尚缘颐慈，今更无其事。抚景益增怆，自讼吟五字。吟馀有馀思，所思长清义。大清亿万年，祚长吁天赐。扈随有皇子，顾言识予意。
宿雍和宫感成长律
作者：弘历
朝代：清
体裁：七言律诗

跃龙邸第象筵施，来往因缘每驻兹。漫拟福田缘有为，藉非佛地更何宜。盆榴宛复簪符节，庭草犹然拜训时。即我而今知爱子，云天仰睐邈含悲。
寄咏清凉石
作者：弘历
朝代：清
体裁：古风

山本清凉山，寺即清凉寺。石亦号清凉，一以含三暨。忆我辛巳年，跋马曾偶至。见石如卧牛，番僧陈其义。秉诚可转动，即命彼为试。颓然略弗摇，面赧僧徒愧。笑而谓之言，弗动乃佳事。是诚真清凉，默契第一谛。岩蹊阻且幽，弗往诗权寄。
寄澜亭
作者：弘历
朝代：清
体裁：七言绝句

万顷昆明未作澜，风波静亦觉池安。对亭若问于何寄，踏寔应从冰处观。
寄澜亭
作者：弘历
朝代：清
体裁：七言绝句

凝冰如镜一湖宽，纵有微风弗作澜。今日分明会所寄，应于根底不于端。
寄澜亭
作者：弘历
朝代：清
体裁：七言绝句

前澜才过后澜随，无住当前镜面披。一切世间有为法，问非寄者定为谁。
寄澜亭
作者：弘历
朝代：清
体裁：七言绝句

千顷昆明漾碧澜，顿殊前此对冰观。试思一向寄何处，翻覆手原非二端。
寄澜亭
作者：弘历
朝代：清
体裁：七言绝句

弓样游廊耸八柱，微风练影面前披。如诚亭寄波澜者，欲问波澜更寄谁。
寄澜亭
作者：弘历
朝代：清
体裁：七言绝句

春寒湖尚未融凌，那有轻澜入目凭。借问此时何所寄，自应其意寄于冰。
寄澜亭
作者：弘历
朝代：清
体裁：七言绝句

湖上构亭号寄澜，虚明月榭漾风纨。亭澜毕竟谁为寄，妙趣当前合静观。
寄澜亭
作者：弘历
朝代：清
体裁：五言律诗

澜有时来往，亭惟峙在中。居然分去住，原莫定西东。皆可谓之寄，不如付与空。偶凭成五字，聊当赋幽通。
寄澜亭口号
作者：弘历
朝代：清
体裁：七言绝句

澜寄亭乎亭寄澜，题名昔以偶凭栏。如斯迅景仍称寄，玩暍人应著眼看。
寄澜亭口号
作者：弘历
朝代：清
体裁：七言绝句

观水曾闻曰有术，澜行亦复藉盈科。设于不住知其寄，百岁光阴殊几多。
寄澜堂
作者：弘历
朝代：清
体裁：古风

前澜为过去，后澜为方来。现在不可得，寄澜如是哉。徒观漪漾者，中有至理该。万物总一致，妙趣契清陪。
寄澜堂
作者：弘历
朝代：清
体裁：七言绝句

朗著虚堂对碧湖，一澜甫过一澜趋。中间前后浑难得，四智三身例此夫。
寄澜堂
作者：弘历
朝代：清
体裁：五言律诗

舟泛觉多时，书堂湖北涯。恰宜成系缆，仍复与开帷。棐几原供凭，轻舆亦命移。观澜向来意，聊可寄于斯。
寄澜堂口号
作者：弘历
朝代：清
体裁：七言绝句

有术非关凭槛观，后来前往不停湍。谓澜寄者听斯语，可识堂犹寄此澜。
寄畅园
作者：弘历
朝代：清
体裁：七言律诗

轻棹沿寻曲水湾，秦园寄畅暂偷閒。无多台榭乔柯古，不尽烟霞飞瀑潺。近族九人年六百，耆英高会胜香山。松风水月垂宸藻，昔日卷阿想像间。
寄畅园三叠旧韵
作者：弘历
朝代：清
体裁：七言律诗

流引惠泉水一湾，石桥过处敞轩閒。树遮洞以千年计，瀑出峡分数道潺。趣为永哉畅非俗，乐惟仁者寄于山。养疴旋里人何在，抚境愀然是此间。
寄畅园再叠旧韵
作者：弘历
朝代：清
体裁：七言律诗

画舫权教舣玉湾，秦园寄畅暂偷閒。径从古树阴中度，泉向奇峰罅处潺。随喜禅心依佛寺，已看芳意动春山。过墙便是青莲宇，可得敲吟忘此间。
寄畅园叠旧作韵
作者：弘历
朝代：清
体裁：七言律诗

双河舟溯慧溪湾，雅爱秦园林壑閒。月镜光涵窗潋潋，云绅声落涧潺潺。清幽已擅毗陵境，规写曾教万寿山。一沼一亭皆曲肖，古柯终觉胜其间。
寄畅园杂咏·其一
作者：弘历
朝代：清
体裁：七言绝句

水云佳趣罨檐楹，过雨林岚满目清。也识舟行纡十里，奈他泉石系崇情。
寄畅园杂咏·其三
作者：弘历
朝代：清
体裁：七言绝句

九人六百有馀岁，前度曾因佳话传。硕果今惟四好在，了知寿者相非坚。
寄畅园杂咏·其二
作者：弘历
朝代：清
体裁：七言绝句

远峰近巘滴新螺，清旷名园一再过。异世一家能守业，犹传凤谷昔行窝。
寄畅园杂咏·其四
作者：弘历
朝代：清
体裁：七言绝句

松篁深处小逍遥，紫绽藤花缀几条。今日锡山姑且置，间间塔影见高标。
寄畅轩
作者：弘历
朝代：清
体裁：七言律诗

华严洞边方丈居，下临千仞一窗虚。涧叶绿锁不遮目，岩葩芳重如袭裾。浓阴蔼蔼复酿雨，泽壤处处方兴锄。问予寄畅如何畅，往往后乐先忧馀。
寄畅轩
作者：弘历
朝代：清
体裁：七言绝句

山轩偶到辟云关，畅好幽情寄此间。名合秦园才千里，吾心廑乃遍区寰。
寄畅轩再叠米芾多景楼诗韵
作者：弘历
朝代：清
体裁：五言律诗

金画钱临米，乍观心为开。诗因多景咏，游值仲春来。旧幅重题笔，新泉仍瀹杯。廿年消五字，聊待再登台。
寄畅轩用米芾多景楼诗韵
作者：弘历
朝代：清
体裁：五言律诗

柰苑一朝到，奇峰四面开。爽凉趁霁后，轩榭讶初来。米帖赓诗扇，陆泉试茗杯。葩经如比拟，惟是惭灵台。
寄题乐景阁
作者：弘历
朝代：清
体裁：五言律诗

层阁水中央，到须漾桂航。轻舆无藉换，綵画有如张。直径循北岸，询安谒寝堂。今朝聊寄兴，五字促成章。
寄题乐景阁
作者：弘历
朝代：清
体裁：五言律诗

层阁镜中耸，如鸾翥凤翔。已欣看似画，奚必进之航。因识托情赏，端胜对物昌。寄言生白者，乐意遽何央。
寄题二十四桥
作者：弘历
朝代：清
体裁：七言律诗

如带如虹廿四胪，千秋名胜擅江都。或存或废今兮古，移汝移扬欧与苏。画意诗情景无尽，春风秋月趣常殊。每因想像聊成句，历览何曾跸为纡。
寄题云罩寺
作者：弘历
朝代：清
体裁：古风

云罩迢迢诸峰顶，是诚佛域非尘境。仄蹊陡栈不可舆，锦云骓御曾频骋。迩来弗问路多时，老年何必强力逞。强非昨老非今顿，盖亦由渐类炎冷。幻真万事率如斯，吾亦因之发深省。
寄题云罩寺
作者：弘历
朝代：清
体裁：古风

向驻田盘值清暇，云罩虽高无弗至。轻舆每念肩者劳，崎岖石栈亲揽辔。古希那复勉强为，壬寅祗用题诗寄。兹来又复阅三载，云罩罢登用前例。到即不点禅家言，云牖凭吟夫岂异。
寄题云罩寺
作者：弘历
朝代：清
体裁：七言律诗

本欲高峰试畅吟，中盘一带胜粗寻。乘舆已惜勤人力，罢马终教愧我心。佳景况宜留不尽，好山且慢效其深。岧峣阿那云中寺，敲句应须待重临。
寄题云罩寺
作者：弘历
朝代：清
体裁：古风

盘山向我如无语，我到盘山必有诗。旧岁登临最高处，白石绿字镌清词。今来游歌宿两日，高处风寒姑不必。倚窗逸兴已遄飞，又寄新题邻旧律。今今昔昔往复还，阿谁心閒果是閒。诗成掷笔大笑道，让尔千秋占此山。
寄题云罩寺·其一
作者：弘历
朝代：清
体裁：七言绝句

万峰绝岭栖云罩，险可策骢弗可舆。昔勉今诚不必勉，问心尚觉愧何如。
寄题云罩寺·其一
作者：弘历
朝代：清
体裁：七言绝句

云罩由来久不登，崄巇策马率艰能。于游辞懒或可耳，于政畏劳斯岂应。
寄题云罩寺·其二
作者：弘历
朝代：清
体裁：七言绝句

于游辞老或犹当，敕政依然励自强。迟待五年倦勤后，罢一切可独相羊。
寄题云罩寺·其二
作者：弘历
朝代：清
体裁：七言绝句

若涂若户久心中，昔日凭窗即此躬。上下大都同一望，底须彼此辨无穷。
寄题初阳台
作者：弘历
朝代：清
体裁：古风

葛岭已称高，初阳台高最。庚子虽一登，心实不为快。因命任其然，不必事修再。兹来径已蔓，寄吟聊咏槩。一念慎毫釐，吾于是知戒。
寄题包山
作者：弘历
朝代：清
体裁：古风

七十二山推最巨，望中缥缈云深所。巴陵地道空传名，林屋洞天知何处。灵威丈人窃素书，天地大文藏夏禹。一时游目匪慕仙，怪力乱神子不语。
寄题北台三叠北台眺望四依皇祖元韵·其一
作者：弘历
朝代：清
体裁：五言律诗

初到登云顶，三番望雾宫。兹当循例近，遂以返途中。到点应双忘，色空一念融。如云怯陟巘，却笑彼心蓬。
寄题北台三叠北台眺望四依皇祖元韵·其二
作者：弘历
朝代：清
体裁：五言律诗

普乐山腰寺，因之路便跻。北仍眺以迥，南已望成低。既用咨般若，亦欣解咏题。少徘徊即返，肃跸羽林齐。
寄题北台再叠北台眺望恭依皇祖元韵·其一
作者：弘历
朝代：清
体裁：五言律诗

依例罢攀陟，云端眺梵宫。游神越空色，想像泯边中。也觉诸人豫，因之五蕴融。东溟眼界里，奚必问瀛蓬。
寄题北台再叠北台眺望恭依皇祖元韵·其二
作者：弘历
朝代：清
体裁：五言律诗

既怯鸣鞭上，兼休步辇跻。寄怀徒向迥，成咏且从低。人子彼当惜，高年未罢题。惟斯赓圣藻，瞠后那能齐。
寄题北台叠旧作北台眺望五依皇祖元韵二首·其一
作者：弘历
朝代：清
体裁：五言律诗

北顶最高处，曼殊有法宫。初来曾造极，五度例回中。为念众劳切，不妨一意融。笑如望沧海，谁果到其蓬。
寄题北台叠旧作北台眺望五依皇祖元韵二首·其二
作者：弘历
朝代：清
体裁：五言律诗

章嘉驻锡寺，梵行众谁跻。示寂无来去，迹陈徒仰低。兹虽弗顾返，难罢重吟题。却被蒙庄笑，似忘论物齐。
寄题北台叠旧作北台眺望恭依皇祖元韵·其一
作者：弘历
朝代：清
体裁：五言律诗

叶斗昔曾到，峰巅搆梵宫。擘云天以外，得路石之中。省役脩除罢，寄题机象融。司空廿四品，可似远春蓬。
寄题北台叠旧作北台眺望恭依皇祖元韵·其二
作者：弘历
朝代：清
体裁：五言律诗

高山游目足，岂必重攀跻。昨雪犹然积，春云况复低。事关恤民力，韵赓载尧题。不二文殊法，奚容拟议齐。
寄题千山
作者：弘历
朝代：清

千山胜景久芗哉，三度徒教寄咏回。本异唐宗曾驻辇，空传丁令有遗台。底须石洞花岩到，原匪探奇问景来。却笑前遭泐崖处，侵寻应已漶莓苔。
寄题南园
作者：弘历
朝代：清
体裁：七言绝句

南园闻说贻王令，林色泉声镇若新。待漏院文曾熟读，岂伊狂饮醉乡人。
寄题哈萨克独树
作者：弘历
朝代：清
体裁：五言律诗

独树郁轮囷，物惟久故神。阴周二百骑，岁阅八千春。建木谁曾见，奇踪我所询。依稀北谷子，䭀饭此修真。
寄题岫云寺壁
作者：弘历
朝代：清
体裁：古风

昨岁游招提，首春日明发。登顿搴萝烟，徘徊倚石发。谷神呈色相，山僧供笋蕨。坐彼云外楼，远兴浩无竭。是时花事未，新草渐薰馞。松籁奏飒沓，岭云时出没。谓当九夏炎，嘉荫应满樾。因之畅吟怀，胜赏更清绝。自我别净地，寒暑倏两越。盾日正堪畏，说霖尚迟浡。彭怒鸣终风，龟纹裂原垡。逭暑应无地，闵雨常竟月。乃知玉食人，不如饱粗粝。后乐不多见，先忧曷有歇。遥忆僧眠起，煨芋烧榾柮。休夏兹其时，安禅面崒屼。题诗寄岫云，身在岫云窟。揽结林峦幽，渟注石泉活。更呼潭底龙，一雨消炎暍。设分宾主见，是谓话两橛。
寄题扫叶楼三叠旧作韵
作者：弘历
朝代：清
体裁：七言绝句

扫叶当年谁号楼，尔时兴想湛乎秋。吾因絜矩于克己，一点弗留方寸头。
寄题扫叶楼再叠旧作韵
作者：弘历
朝代：清
体裁：七言绝句

清凉寺里望书楼，拥帚遗风万古秋。不辨题名自谁氏，诗中郑陆忖从头。
寄题扫叶楼叠旧作韵
作者：弘历
朝代：清
体裁：七言绝句

寄题忆昔咏高楼，楼上春风飒似秋。安得携书万卷坐，删繁存实校从头。
寄题拈花寺
作者：弘历
朝代：清
体裁：七言绝句

三度拈花都未入，寄题乘辇便相过。于僧道岂上下手，无住为高可会么。
寄题拈花寺
作者：弘历
朝代：清
体裁：七言绝句

上真小憩跋骢騑，心识招提得面违。寄语山僧应正悟，莫随迦叶笑颜微。
寄题敖汉瀑布水
作者：弘历
朝代：清
体裁：七言绝句

我爱敖汉瀑布水，今来路隔三百里。题诗睫眼十一年，飞注东流殊未已。
寄题普觉禅房
作者：弘历
朝代：清
体裁：七言律诗

春日题笺寄梵园，云房花木绝尘喧。峰排千笋万笋绿，桃绽朝霞暮霞繁。大块无文谁为绘，名山欲咏已忘言。苾刍漫拟诗禅看，知尔难忘者个存。
寄题水窦岩
作者：弘历
朝代：清
体裁：五言律诗

水窦由来窦，浮休岂有休。宋臣兹偶偈，金帝昔曾游。朅尔筌蹄会，无过名字留。寄题聊托兴，不必远鸣驺。
寄题汉柏
作者：弘历
朝代：清
体裁：七言绝句

瑶阶汉柏盘童童，柏下吟情想像中。不及同时嵩岳树，受名曾共颍川冯。
寄题河间献王墓·其一
作者：弘历
朝代：清
体裁：七言绝句

见说来朝献雅乐，更闻归邸请遗书。春秋立左诗毛氏，求是端非漫取誉。
寄题河间献王墓·其二
作者：弘历
朝代：清
体裁：七言绝句

成趣园边蔓草荒，居人犹自说贤王。汉家谁更齐芳者，祇有东平乐善苍。
寄题烟霞洞
作者：弘历
朝代：清
体裁：七言律诗

常向董家画里看，欲登仍罢以丛攒。兼之修治虑众勚，莫若吟哦寄独欢。兴废凡荆胥幻境，烟霞朝暮付常观。应真设示梦为聚，未识金刚四句檀。
寄题独乐寺
作者：弘历
朝代：清
体裁：七言律诗

欲留羲御问迁移，便是拈花不语时。丈六金身应好在，春风过客偶相思。禅心远逐穿云磬，古迹空传没字碑。烟柳丝丝新绿嫩，即看拖地有长眉。
寄题琴台
作者：弘历
朝代：清
体裁：七言绝句

慧日峰西秀石堆，传闻海岳旧琴台。匆匆未暇跻层巘，分付云林待冉来。
寄题瞻园
作者：弘历
朝代：清
体裁：七言绝句

瞻园遗自中山久，昔至金陵曾一观。取义如之较胜此，无须池馆重盘桓。
寄题石经山
作者：弘历
朝代：清
体裁：古风

将谓石经始静琬，谁知更复有知苑。又云慧思付其徒，淆讹记载终难案。吾意三乘十二部，汗牛充栋多无限。先后写成历藏之，事有宜然理易显。虽然教在天地间，天地不变教不变。奚愁教有毁灭时，石塞铁镕贮洞满。即今取之已弗易，教毁有谁取而衍。一切执著佛所呵，诸人被呵应不免。
寄题祈泽池
作者：弘历
朝代：清
体裁：七言绝句

闻道结庵初法师，倩龙女为现斯池。神通诚使那伽伏，何待法华听讲时。
寄题积庆寺
作者：弘历
朝代：清
体裁：五言律诗

灵石山幽处，招提积庆名。例前仍弗到，寄咏未忘情。亦以溪壑僻，无过松竹清。色空空即色，岂系见闻并。
寄题道场山用苏东坡游道场山何山诗韵
作者：弘历
朝代：清
体裁：古风

道场何山本同麓，或胜在顶或在谷。东坡诗熟我胸中，每思胜处试托足。馀杭西望白云漫，其下玉局曾游盘。儒传何楷僧如讷，俱成往事付流湍。省方今岁当春出，要在民瘼咨前席。颇闻吴兴耕织勤，梯田寸地桑麻植。纵怀螺黛与烟鬟，欲往宁弗劳民间。以此竟罢命巡跸，寄题遥自凤凰山。苏诗偶复和一旦，那论得全及得半。望湖亭畔漫泐碑，溇港疏治廑顾叹。
寄题香山禅房
作者：弘历
朝代：清
体裁：七言律诗

从来不识香山面，一见还如遇故人。总是依空成幻翳，亦知耽静即根尘。閒禽啼叶翻真偈，古树栖岩作好邻。他日入云容借访，薜萝深处觅题新。
寄题香山禅房
作者：弘历
朝代：清
体裁：七言绝句

禅关本是忘忧所，我为忧多懒叩关。却忆去年题句处，罨窗千顷绿云閒。
寄题香山禅房
作者：弘历
朝代：清
体裁：七言律诗

青来纱牖应宛在，花谢海棠亦未妨。笑我不曾醒幻鹿，因风偶尔忆禅房。白生虚室原无著，绿引平林想更长。每对清和愁不雨，世间谁者傲羲皇。
寄题黄楼四叠苏东坡韵
作者：弘历
朝代：清
体裁：古风

前年河决不忍说，冲堤洚水滔天发。下注贾鲁傍四溢，直达蒙亳洪流滑。屡筑屡颓嗟无计，诸臣泥立湿衣袜。汇入五湖略澄澈，委输洪泽欱呀呷。为思长此竟安穷，引河加宽聚钁锸。是或釜底抽薪策，瘒瘃夫工最怜煞。徐州旧河成细渠，空有香灯走神刹。黄楼大异东坡时，下俯来往橹声轧。即今河虽复故道，犹廑灾所饥馑压。徐城徼倖未被沴，岂对此忘彼疵齾。赈穷逭赋纵亟恤，那便馀力畜鹅鸭。四番险韵勉四叠，兴异老苏托泛霅。
密云县行宫作
作者：弘历
朝代：清
体裁：古风

乘凉侵晓行，驻跸亦率早。过午㬢放炎，车歇马归皂。仆役已休息，风树阴眠饱。行宫虽弗宽，爽垲足静好。既不染烦嚣，用因味理道。
密云县行宫即事
作者：弘历
朝代：清
体裁：古风

启行早斯到亦早，辰末已初驻跸好。不惟行宫憩爽凉，仆御群欣免炎燥。记云凡事豫则立，一语由来该万道。批答有暇觐畺吏，咸曰西成冀万宝。在兹言兹固尔职，而我忧怀汝岂晓。豫齐沾膏信未至，南望悠哉愁未了。
密云县行宫对月
作者：弘历
朝代：清
体裁：古风

朔塞返行旌，离官驻清跸。天籁发庭柯，蟾辉入我室。过望轮尚圆，恋秋情更逸。盈匡经两度，来往浑一律。鸟语话畴曩，蛩音助萧瑟。渐觉翠峰遥，对此银云栉。随时爱景光，夜窗聊点笔。
密云县行宫对雨
作者：弘历
朝代：清
体裁：五言律诗

夜雨通达曙，野桥定涨津。传宣教驻跸，偃仰对萧晨。未见云生缝，生憎山隐皴。行宫难宴息，渐石廑多人。
密云县行宫晚坐
作者：弘历
朝代：清
体裁：古风

向年启跸率秋月，迩岁移前缘避暑。然皆适值时行际，往往因之屡逢雨。白河水涨或啮桥，仆役跋涉劳行旅。何幸今番遇快晴，无虞收麦利禾黍。舆梁稳稳度辎重，行宫早到未卓午。槐阴坐受西北风，爽生襟袖兴吟绪。夕阳西下景更清，几望月轮悬碧宇。虽然遇顺敢即怡，熟读周书无逸所。
密云县行宫晚坐
作者：弘历
朝代：清
体裁：古风

迩日本不炎，傍晚尤觉爽。延爽坐堂廉，庭树布阴广。北山吐密云，时密时开朗。左近地颇乾，为殷望泽想。所遇廑农功，一刻敢心放。
密云行
作者：弘历
朝代：清
体裁：古风

京北重镇称密云，岩城埤堄新旧邻。控制三边列棨戟，胜国曾此屯万军。两山寺塔节珰建，南者已颓北犹存。靡饷士不得实用，剥民奉已祈佛恩。尔辈富贵亦何在，空令过客兴慨论。白河流西潮河左，徒观形胜诚复可。由来在德语不刊，讵誇扼险牢关锁。即今大宛为荒服，木兰近囿来往熟。筑堤障水惟利民，我每经行缅圣躅。得势不事守有馀，失势竭力守不足。势匪地利实人和，敬已勤民吁天福。
密云行宫即景
作者：弘历
朝代：清
体裁：五言律诗

晓凉宜跋马，午热早停舆。宝穑殊常好，欢生历览馀。树阴全羃砌，风爽称翻书。不拟触新绪，年年此景如。
密云行宫即景
作者：弘历
朝代：清
体裁：五言律诗

皆树已成林，行宫秋未深。景光还似昔，岁月忽为今。新魄飞河畔，幽芳笑砌阴。城钟初定夜，悠尔空尘心。
密云行宫对月
作者：弘历
朝代：清
体裁：五言律诗

过望小亏圆，徘徊银汉边。最欣寒不湿，可以暑全蠲。疏树迎光漏，閒花入影妍。玉轮犹早上，应惜孟秋天。
密云行宫对雨
作者：弘历
朝代：清
体裁：古风

侵晓洒雨丝，时落时复止。已牌至行宫，过午仍如此。未末申之初，乃觉势密矣。滴树响声繁，润土香味起。方幸雨真成，傍晚云散绮。嗟乎何其难，益增惭悚耳。
密云行宫晚坐
作者：弘历
朝代：清
体裁：七言律诗

昨近京畿又泽徯，密云四寸报沾畦。兹来果见黍生勃，更喜群称麦刈齐。行趁晓凉还到早，坐披爽籁遂成题。志书新旧孰诚信，何暇与徵厗傂奚。
密云行宫晚坐
作者：弘历
朝代：清
体裁：古风

绕砌霏繁英，捎檐荫乔木。景物会清秋，好供一驻宿。萤明今夜窗，帘捲昔年屋。洒然片刻閒，书史随意读。
密云行宫晚坐
作者：弘历
朝代：清
体裁：七言律诗

雨后庭柯有好飔，绳床坐就绿阴移。爽延谁识一晌趣，炎畏全殊昨晚思。唧唧蛩声依砌唱，溶溶月色向窗披。两株夜合三开罢，故是夏徂秋晓时。
密云行宫晚坐
作者：弘历
朝代：清
体裁：古风

风玉露，静秋天，别馆初开翰墨筵。亦有蛩声啼砌下，那无月色到窗前。山围大野寥萧夕，宇转新晴淡沲烟。何必御园云水榭，忘怀是处俗尘蠲。
密云行宫晚坐即事
作者：弘历
朝代：清
体裁：古风

昨晚驻石槽，西南云气浓。中途乃蔺沟，晓闻四寸逢。霮䨴向南密，近京想渥重。朝爽发清跸，已至密云宫。阵雨洒税驾，午复霏□�。入土二寸沾，接润诚利农。二麦虽失望，禾黍争菁葱。为之意少纾，昊苍恩感隆。然仍冀普霖，未敢怡渴衷。
密云行宫晚景
作者：弘历
朝代：清
体裁：五言律诗

向多过午热，今岁爽殊常。昼永偏迟晚，风来尚觉凉。檐阴接槐翠，阶韵递花香。随分景光爱，无他以句偿。
密云道中作
作者：弘历
朝代：清
体裁：七言律诗

轻舆启驾晓凉披，历历田功入望宜。碧尽片云净虚宇，红殷远岫吐晨曦。试看芃茂慰观者，率我忧劳幸获之。青蔚黍禾黄实麦，食天不接念艰时。
密云道中望长城
作者：弘历
朝代：清
体裁：七言绝句

秦时闉堞汉时山，总为天骄守禦艰。此日长城为苑囿，三秋巡狩数经还。
富春楼有会
作者：弘历
朝代：清
体裁：五言律诗

保合太和后，富春层有楼。顾名思义久，点笔着词酬。岂诩花木景，惟先民物忧。庶几守初志，永保万年庥。
寒
作者：弘历
朝代：清
体裁：五言律诗

一夜山风急，晓来生峭寒。炎凉变何速，消息理凭看。坐爱当窗日，游迟隔水峦。独思扈跸众，宁不怯衣单。
寒
作者：弘历
朝代：清
体裁：七言律诗

旱炎雨肃气相干，料峭晨生宿澍残。已著纱衣重换絮，便非黼座不妨冠。那虞抑勒禾纽吐，却幸吹梳麦浪攒。问尔恐伤根发者，此时宜煖抑宜寒。
寒
作者：弘历
朝代：清
体裁：七言绝句

晓日铜钲云里看，官邮爽气拂征鞍。遥峰昨夜应经雨，吹落山风著体寒。
寒山别墅
作者：弘历
朝代：清
体裁：五言律诗

幽人留旧阯，大吏事重脩。自藉林泉秀，微嫌花木稠。片时轩榭憩，昔日景光遒。欲起宧光问，居斯可肯不。
寒山别墅
作者：弘历
朝代：清
体裁：五言律诗

支硎一岭过，咫尺到寒山。坐弄流泉洁，行寻曲栈闲。心因新霁喜，几趁片时閒。大吏称驰驿，俞哉为破颜。
寒山别墅
作者：弘历
朝代：清
体裁：古风

泉出寒山寒，秀分支硎支。昔游曾未到，名则常闻之。烟峦欣始遇，林壑诚幽奇。应接乃不暇，而尽澄神思。庭前古干梅，春华三两枝。孰谓宧光往，斯人如在斯。
寒山千尺雪
作者：弘历
朝代：清
体裁：古风

支硎一带连寒山，山下出泉为寒泉。淙淙幽幽赴溪壑，跳珠溅玉多来源。土人区分称各别，岂能一一徵名诠。兰椒策马寻幽胜，山水与我果有缘。就中宧光好事者，引泉千尺注之渊。泉飞千尺雪千尺，小篆三字铭云峦。名山子孙真不绝，安在舍宅资福田。槃陀坐对清万虑，得未曾有诗亦然。雪香在梅色在水，其声乃在虚无间。
寒山千尺雪三叠旧作韵
作者：弘历
朝代：清
体裁：古风

知者乐水仁乐山，合妙撰斯惟石泉。宧光若可起而问，应以是语为探源。拘墟彼此执名象，乃舍实道循虚诠。澄怀之堂暂憩息，馀兴幽径仍攀缘。曲栏扶者宛熟路，澄潭注处成深渊。酾流虽无三千尺，同一雪色铺冈峦。坐令亭台疑瑶圃，平看花木栽银田。香闻蓊濛不辨色，讶至光福望海然。听雪有阁可虚掷，便当摘句于其间。
寒山千尺雪五叠旧作韵
作者：弘历
朝代：清
体裁：古风

吴中多水少者山，山已佳复加有泉。是谓合撰乘最上，乘最上者真之源。即今我来凡六度，无不长言其妙诠。然而其妙岂易尽，永为万古游人缘。宧光别业固好在，屏以秀嶂带以渊。嫌渊自渊嶂自嶂，联为一气瀑落峦。妙斯尽矣观宜止，欲泯尺宅与寸田。长韵五叠东坡效，笑东坡游此未然。题罢掷笔听泐壁，付他萝曼苔侵间。
寒山千尺雪再叠旧作韵
作者：弘历
朝代：清
体裁：古风

南峰东峰总寒山，山之佳以多流泉。吴人疏剔惯缀景，谁能一一分根源。设云彼非此乃是，是谓执象求言诠。寒山别墅适小憩，山鸟春花喜有缘。就中脩篁为最美，个个玉节临冰渊。范家名园一墙隔，过门更不劳陟峦。各有所长异眼界，总无些俗娱情田。听雪之阁我予额，雪声雪色皆依然。便拟聚星一再叠，兴寄非色非声间。
寒山千尺雪叠旧作韵
作者：弘历
朝代：清
体裁：古风

寒山即是支硎山，赵凡夫始疏山泉。我昔凭观爱清泚，云中曾未穷其源。隐人别墅兹一至，故迹历历閒评诠。乃知芙蓉注乳窦，千枝万派斯依缘。烟崖冰峡叠高下，泻为飞瀑渟为渊。大珠小珠跳涧谷，五出六出纷林峦。四时恒此舞滕六，千尺幻欲生蓝田。雪乎否乎否雪乎，长笑人然我亦然。朅尔题诗朅尔去，淙淙响在依稀间。